url: =Vondeih Kep Ding – 40 (Pau Khan Kap) :: ZOMI DAILY\nposted on 9 August 2016 at 9:30 am UTC+9:30 Lomkholna: Article, Paukhankap\nMagazines khawng ah nasim khin ahi phial zong Alexander The Great i a sih ding ciangin a galkapmangte tung agen, a khansung in a sin, leitung ah a nusiat nop, a lunggulh thu (3) te hong gen nuam ing.\nTangthutheite-in amit color pen vei le tak kibang loin khat pen blue color hi-in, alang khat pen brown color ci citciat uh hi. A khanlai in Egypt, Persia leh India akipan continent (3) bang la dek phial in, (2007731) square miles bang lazo cih uh hi.\nTua bangin gam tampi hong zawh khit ciangin agam Greek ah hong ciah-a, lampi panin hong dam lo hi. A siahuan te-in ahih theihzah in a bawl uh hangin noptuam tuan loin hong suktek tek hi. Dam kik zo nawnlo ding cih amah le amah hong kitheih ciangin a galkapmangte agei ah kaikhawm in,‘ kei pen adam kik zo ding hilo hing, sawtnawn loin leitung panin a paikhia ding hita ing. Ka lunggulh mahmah thu(3) om in, tua teng ka sih zawh ciangin pello-in nong hih sak na ding un kamciam hong ngen hi ing.’ ci-in khitui luangkawm kawm in hong gen hi. A galkapmangte in zong ‘pello in ka hong hihsak mah ding uh hi’ ci-in kamciam hong pia hi.\n‘Ka lunggulh a khatna in-: ka luanghawm pen keimah hong bawl ka siahuan te bek pua sak un la, midang kuamah hong pua sak kei un.’’\n‘‘A nihna ah-: Han manawh in ka luanghawm na paipihna uh lampi dung ah ka khansung in ka khol sum, ngun le kham, suang mangpha te hong phah sak un,’’ la,\n“ A thumna leh a tawpna pen ah ka khankuang vei le tak ah avang khat tuak pawl in ka khutte nih a pualam ah hong koih sak un,” ci-in hong vaikha hi.\nA tuamdang deuh kumpi pa lunggulhna te hangin akiim aom galkapmangte’n lamdang sa-in linglawng gai uh hi. Ahi zongin kua mata-in dongkik ngam loin aom khipkhep laitak un Alexander in a it phatdiak a galkapmangte khat in hong naihphei in kumpi pa khut hong napsak khit ciangin,“ Ka topa aw, na lunggulh bangin ka sem ding uh hi. Ahi zongin hih alamdang na lunggulh thute nong hehpih zawh ding leh kote na lunggulhna ahang hong thei sak in?”ci-in hong dong hi.\nDeihtak ahu hong la in hih ci bangin hong gen hi.\nA khatna ka lunggulh thu ahi ka luanghawm pen ka siahuante bek ka kipuaksak na ahang pen:- siahuante bangzah in asiam zongin mihingte sihna ding panin a hutkhiat zawh lohna thu mite’ theisak nuam ing. Tua hi leh ka gam mite-in a tawntung in ki cidam paisuak lo ding ahih na thu hong phawk thak ding uh hi.\nA nihna ahih, ka luanghawm a kipaipihna lampi dung ah sum, ngun le kham leh suang manpha te ka phahsakna ahang pen:- kei in hih leitung buppi zo phial in, genzawh loh in sum, ngun le kham, suang manpha ka neih hangin ka sih ciangin tuate khutmee cia zong keng theilo hi ing. Tua ahih manin ka gammite-in hauhna bekbek adelh delh lohna ding uh theisak nuam ing.\nA thumna ahih, ka khutte nih khankuang pualam ah ka koih nopna ahang in:- leitung ah kong pai lai-in ka khut sung ah bangmah keng lo-in kong pai-a, tuin zong khutguak bek mah tawh leitung panin apai khia ding ka hihna thu ka mite thei sak nuam ing,” ci hi.\n“Ka luanghawm leisung ah hong phum un. Kei nong phawkna dingun bang mahmah bawl kei unla, ka khutte nih khankuang pua ah koih khia un. Tua bang hi leh mite in, ‘ leitung buppi azo mipa in a sih ciangin a khut ah bangmah keng lo-in leitung ka nutsiat lam hong thei ding uh hi’,” cih thu agen khit ciangin a mitsi in a hu tawpna sangin it mahmah leitung hong nusia ta hi.’’ ci-in tangthu in ciamteh hi. Hih bang mite’ thu kasim khak ciang thangah lua mahmah ing.\nHih zahta in leitung azo galdo hat in, pil in siam in a minthang Alexander The Great i pianna pa leh a pantah a siate’ tangthu te hong kansak thei le cin utnaa ing e, Tawng!\nPrevious: A mannei mahmah Guakung (INBAR)\nNext: Malaysia gamsung siansuahna kinei in, mi hoihlo 39 ki mankhia


timestamp: atn

url: =Leitung minam khempeuh utna Gam ~ Thang Siangh :: ZOMI DAILY\nposted on 15 August 2016 at 7:00 am Lomkholna: Article, Thangsiangh\nUS pen Missionaries a tampen hong kipatkhiatna gam hi a, ei kiang hong tun ciangin, “Topa, Mangpa” kici hi. Genthei takin Pasian tung ki-aapsa-in hong pai uh hi. Hong kithawi a kipan a haksa pen munah omzawh nangin gentheih kisin uh hi. Leitung gammong mipi batsap mihaipente teenna munah, thupha puaknuam leh pilna pianuam uh ahi hi. Tua bang munte pen a pautheiciang hibek a, ganhing tawh kim a nungtate ahi hi. Tuate lakah hong teng dingin kiging uh hi.\nSihna natna omlo hileh USA pen vantunggam naih hikhinzo hi. Hibang gamnuam pan a kipiakhia mite pen thupi simloh hithei lo hi. Pasian nawl phialmah bang-a zahtak cing ahi hi. Ganhingnote bangin hong pantah ding-a hong kuankhia uh ahi hi.\nUSA leh Europe gampan-a hong pai Pasian naseemte kangaihsut ciangin thupilua sa-in ngaihsut bei-in ka-om dedu thei hi. Kawl kumpi in, Missionary-te ciahkik dingin a sawl ciangin, a diakin RC Phongyi Father Topate bang in, ko kaluang uh phum ding-a hong kithawi hi ung, ci-in thum tangtang laimawk uh hi. Hih a tunga kagente pen USA leh gamthumna-a teengte nuntak kikhaihzia hong gennuam kahi hi.\nUSA i pai ciangin:\nGamthumna panin US a tungmasate pen, mi-navaak pilnasaang Degree neizawdeuhte leh Biaknalam siapi gampua pialzo teng ahi hi. Tua bangmite pen eigam panin a laulo tengmah hipah hi. US visa hong ngah sawnsawn uh ciangin, kithupiseh lua ahihmanin, kibawm liailiai bek hi. US paihun hong tung petmah hi. Ih neihsunsun puan hoihpen kisilh hi. Gamthumna i gamciat pan kileengkhia petmah hi. Nai-24 sungin Los Angelis kitung hi. International Airport pen Kawlgam lobuang Thai bang nanopci lua khin hi. Ei genloh mikang khualzinte zong buaimahma hi. Transit counter contact dan haksa pen hi. Tualo amau buaise lo hi.\nPusuah phetin kuamahpeuh daileeng nuamin vakpah phangphang uh hi. Eipen mi zunbuuk eekbuukte pen muhngeite tawh kibanglo ahihmanin, mitkhak lela sa-in kizong hi. Ih pammah a ompen ekbuuk kisalo hi.\nGamthumna mite pen hong kithei phamahmah hi. Guahtui khamlo ankung bangin milakah hithilthel khatin ki-om hi. Mi 100 lakah Kawlgam panin khat bangbek kihelzo hi. Daileenbuk omna nangawn muthei paklo uh hi. Limlang ngentang tawh ki-um ahihmanin, a pangkhat “Toilet” ci- a lai ki-at pen maankawmsung panin amuh ciangin, painuamin maankawm peuh phudapdap uh hi. Khutsilna, dinsa-a zunthakna, ekthakna khempeuh eletronic system ngentang tawh ki control ahi hi.\nZunthakna pen dinsa-a kitha hi a, i gei-a ten amuhloh nangin kuak kiukiau-in kidaal a, neek tinten a thak ahi hi. Pasalte a man ciangin ama na adawn pei-in a khi kikangsak thei hamtang hi. Tua pen camera in nong zaihkhin a, kihei lianleh zuntuibuakna tui ging henhanin hong khah hi. Tua pen lau a thaltuk zong kitawmlo hi. Gam thumna cih ciangin Kawlgam pan-a paite sangin a nanghzaw tam mahmahlai hi. Ciangkanglo tawh a siak theilo om hi.\nA kuanggong a taat bang omlai zen sap hiveh aw. Tua pen gamthumna mipil aa kiciamteh officer ngentang ahi uh hi. Tuiduhte aadingin, siktawh kibawl peeng kiphut tuitau omkawikawi hi. Munkhat meek lehang tui hong leengviauviau hi. Tua kidawn hi. Kambal cih bang omlo ding a kibawl ahi hi. Pawlkhat ten a peengmuk muannuamin lingtantanin kithawi uh hi. Amekna mun theilo-in a khuampeuh beelvel thapai uh hi.\nUS itun ciangin azawng-ahau kilamdanglo- in Aircondition sungah ki-om hi. Alum-avot deih bangin kizang hi. Tua ciangin letmat khat a sah carpet tungah ki-om hi. Tuilum-tuivot deih bangbang kizang hi. Ekbuk pen kahkam kuang taw-ngakna kibawlin nuamtakin kitu hi. Pawlkhatte Shower kisilna sungah kisil dingin pai hi. A tuihong theilo-in naikhat phial sawt hi. Hipa sawt si e, icihleh a tui hong theilo nahi khong hi. Tui ahon ciangin tuisa hong kha-a, tuamah dingsa-in sampulh liangin kisil zong om uh hi. Tuivotlam hongkhate pen sawtzong kisil zolo-in liingtantanin hong pusuak uh hi. Mikangte pen tuibuk shower a kisil ciangin nuamsa-in lasa kawmin kisil uh hi. Gamthumna pan aate pen ngalbu sun bangin cimawh mahmah uh hi.\nBangzahin kicingin nuammah leh zong, American-inn a nuampen nangawm gamthumnate omna khempeuh pen buhtulak aa teng kibang hi. Pawlkhat ten a khaksawh la-in zuakpang deng ek hi. Pawlkhat ten a dinsa-in zuntha uh hi. Akiim a pam zunniingnamin om hi. Naupangte diaper teenglopi-in khahkhia uh hi. Carpet tungah a zun thasuk lel hi. Ektha hi. Laidal khat la-in siakmaih suk hi. Ek bang dingdengin carpet keu hi. Carpet sawpdan, inn puahdan kitheilo hi. Zato nurse te hong pai ciangin lutzo peuhmahlo-in hawkbeba in tai uh hi.\nNasep zongin applicationform vapialei sap hi. Nasephoih lamen in ngak phiauphuau uh hi. Khatvei beek kisamkik lo hi. Kisam sunsun ama lamet bang nahi lo hi. Ekbuuk ah kaipah lenglengin, silsak uh hi. Tua nangawn siltheilo lai hizen. Thumanglo, a kitawpsak khatpen mundang nasep ngahkik ding haksa mahmah hi. Ama paikhiatna Company te phone tawh dong uh hi. Apil mahmah pauban bei pawlkhat nasep mulo tamlua mahmah hi. Innlam aaten hong lamen beklo-in ih gambuppi in hong mitsuan ahi hi, hanciam ni.\nPawlkhatte kiniamkhiatin a kipia bangbang sem kenken uh-a, kumkhat sungin innlam aa sanggamte nangawn thau lihliah uh hi. Inviromental Service innpuah innphiat nasep pen zaneu mahmah ahi hangin neuseh ding hilo hi.Tua tawh mikhempeuh kipanin siamtek leh hoih ding hi. Sianthona leh Living Standard hong tawisang ding pilna bulpi higige hi. USA pen mihoihte leh thanuamte aadingin hoih hi.\nKum tampipi omkhin a, innsaap zolo tampi om hi. Mipang beel a om tampi om hi. Eimi a tamzaw company setzung cih khawngah qualify lo ihihmanin Sushi seem kitamzaw hi. Sianthona, vansendan, hunmanna aa kipan a tuamtuamah cinlgo ihihmanin, tua zong Company in a lakkik tam mahmahlai hi. Tua khempeuh zong hanciam huai mahmah hi.\nRefugees tawh hong tungte diakdiak Benefit tawh lungkim uh hi. Kokiangah Zomi namkim om hi. Foodstamps tawh zune nuam zong om hi. Counter aaten report napia pah hi. Zune-in apartment khawngah kitawng uh hi. 911 bang sammun sim zawzen uh hi. Tua bang case neite pen citizen ngahlo thei hi.\nHong lutcil pawlkhat pen ama status zong ngaihsunlo-in kiteisak kuamah zahlo a kokziahziah pawlkhat om hi. Tuate bang kidop huai mahmah hi. Chinese Store ah manager kasep laitakin, Korea numei khat leh Sente khat hong kitawng uh hi. Citizen khat in right tampi nei hi. Citizen ngahnailo khat in, mikhat thubawl theilo hi. Korea nu pen citizen a ngahzawh kum tampi hikhin hi. Senpa pen bangmah hinailo hi. Korea nu in, ” Kei kua cih nong thei hiam? ” ci hi.\nSenpa in,” Nangpen piggy woman” cikikin gualzo kisa mahmah hi. USA citizen khat in a gamsung mihoihlo a omleh report piaktheihna nei hi. INS hopih hi. Tuapa a zanzanin hong kituahkhia hi. Ei dinmun theihsiam leng suahtakna nokhat zong ahi hi. Mi i thusimloh khat pen, zumthu nainganzi thu a nathuklut mahmah khat zong nahi thei hi. Kua cih natheihkim keileh kidawm zaw mai in.\nInnkuansung nupa omzia pen Gamthumnate leh US kikhai mahmah hi. US pen ” Land of the Laws” kici hi. Nupa kikaal, tate leh Nu leh Pate kikaal omzia kithuhilhzia pen Domestic Laws tawh ki control hi. Domestic Laws pen US in khauhlet mahmah hi. Eigam ngeina khahsuah lo-a a zite simmawhin ahihphaiphai vial khawngte thong sungah zankhatkhat kikhum dengdang tammahmah hi. Tuate Gamthumna pan ngentang ahi hi. USA ah zi leh ta kisaat theilo hi. I hilhzawh keileh, 911 sam a hilhsak ahi hi. Ei neihsa hitah ci-in kitomin naneihsa susia lecin, hong kiman ding ahi hi. Taangthu kiciamteh a tua tungtawnin i nget khatpeuhpeuh hong ngaihsun ahi hi.\nKidawm ciat ni. Ei khangpen lutang tawh kiphul ahihmanin haksaatna tampi om hi. Ih tute hun ciangin gammi mah bangin hong khuasa ding uh hi. Anduh gilkial a gambeel ihi hi. Kiniamkhiat ni. Thang Siangh\nPrevious: Update: Nu Piang Ngaih Don Kawlpi ah vaidawnna kinei\nNext: Tongluan Siamsil ~ Langh Do Lian\nRev. Dr. Kam Khaw Thang Tangthu


url: =Pitek Putek Kepna (Old Age Homes) ~ Hau Za Cin :: ZOMI DAILY\nposted on 2 February 2016 at 10:25 am Lomkholna: Article, Hauzacin\nA khangto gam peuhmah in nei uh hi. A khangto minam peuhmah in zang uh hi. Nasem thei nawnlo mihing pen nasem thei laite nawngkaisak ding leh nasem thei laite nasep buaisak liang dingin kikoihlo a, a kepna tuam, a koihna tuam ah hoihtak koih in kikhoi uh hi. A kem a khoi ding gina tak koih vet in kem uh hi. Sih ding ngak bek ahih uh hang tua bang hi uh cih a ngilh tuamna ding uh cimphawng ding tampi bawlsak uh hi. Cimphawng ding a hanciam zo laite thahat hi a, a tuabang zo nawnlote lupna tungah annpia, lum, tu hi den lel hi. A khangto minam leh gam ah phamawh sa lo uh a, a khangto nailo leh a kikem tangtang, a kihuai tangtang innkuan leh society adingin tua bang kikepna ‘mulkimhuai’ tawh kibang hi.\nShillong sangkah lai Zomi Christian Fellowship ah sum laiat hiden ka hih manin Christmas hong naih ciangin Advance-Christmas ciin Christmas zangkhawmlo ding sangnaupangte in inn lam ka ciahma un ka zang zel uh hi. Khatveivei ciangin Nursing Homes pawlkhat ah ka hawh uh a, mawza (socks) leh khutbulh khawng ka puak thei zel uh hi. Ami phazah ding van puak in Pasian thu tawh kikholhna fellowship nei in ka ciah kik uh hi. Pitek putek te tua banga koih cih ka muh ciang ka cimul bang tho zangzang zel hi. RC pawlpi in a bawl uh hi a, sister te leh nurse bangzah hiam in kem in puah den uh a, siangtho mahmah hi. Tua hun in a hihna taktak ka theisiam kei hi.\nSingapore ka zin cil in ka hawh masakna khat pen Ling Kwang Home hi a, pitek putek te kepna inn mah na hi bilbel hi. Hih laiah pitek putek te a innkuanpihte un inn ah a kem ding a om nawnloh ciangin puak uh a, a kep man ding pia in a kemte ap uh hi. A semte in a genna vuah a ut khempeuh in mun ngahlo uh hi cilai uh hi. Pitek putek tampi teek kepna ah kipuak nuam mah leh a room ding kicinglo, akem ding kicinglo ahih manin nuamsalo pipi a inn lam ah a kikemlai zong om cihna hi. A innkuanpihte un sun in nasem in zan in tawldam nuam uh ahih ciangin naungek banga kep a kul nu teek, pa teek pen kem manlo, khoi manlo uh hi. Nekzonna hamsa, sum leh pai kisam masa hi. Nasem zo nawnlo pen gawlvak bek hita ahih manin amau kep sang a kemte ap dingin amau sum zong zaw ding cih pen ngaihsutna om baih mahmah hihtuak hi.\nEi zong i khantoh semsem leh tua bang a tuak ding hileng kilawm hi.\nOne-Child Policy hangin China gam ah tu hun ciangin mi khat in mi guk a vak kul a, nupa kop khat in mi 12 a vak kul hi. Tua pen 4-2-1 ci uh a, mi khat in a nu leh pa leh a pite 2 leh pute 2 a vak kul cihna hi. Zi nei hileh a zi zong tua mah bang ahih manin a nupa kop un a vak ding uh pen mi 12 pha mawk hi. Ta khat bekbek nei sak mawk uh ahih mana a tapa/tanu in a nu leh pa leh a pi leh pute a leh vak kik kulta hi. Tua hun ciang gimna lianpi kipan hih tuak hi. Tua banga pitek putek te kep ding hamsa semsem ahih manin (nuntak hamsa semsem) teek khoina ah puak ziau in a phak zawh uh leh pha, a phak man kei uh leh phalo cih bangin koihgawp zong om hihtuak hi. Tua pen tanu tapa neilo hilo napi a hun leh mun in pia nawnlo hi. Ei zong tua bang lampi a tawntawn ihi kha thei hi. Tate in hong vak kik ding maw vakkiklo ding cih kigen theilo hi. Teek Inn ah hong puak ziau dingin Christmas ciang ‘dam maw’ ci a hong vak zial dingin ki sikha muh pak dingin manglam tawh kibang ding cih zong a piang thei ding hi mawkmawk hi.\nTulai leitung khantohna in cidamna zong hoihsak deuhdeuh ahih manin a piang khempeuh a tamzaw teek dong mah dam in naungek leh khangno a si tawm hiaihiai a, tua hangin teek kepna tawh kisai vai lianpi suakta hi. Japan ah mi khat in a pu teek pen a vuina ding sum neilo ahih manin a sih thu zong genkhia lo in ip sungah kum 10 val bang kemcip a, gawp ginggeng in koih hi. Tua pen pitek putek tampi a kimulo, a mang om hi ding cih a kikanciang a theih pan uh hi. Japan ah naupiang tawm, khangham tam ahih manin a mihing milip a tam hang nasem thei tawm deuhdeuh a, nasep thaman khang deuhdeuh hi. Hi banga a pai toh zel leh tuzawh kum 50 zawh ciang nasem ding mi tawmlua tading ahih manin mihing tamna gam China, India, Brazil, Bangladesh, etc cihte khawng in nasem ding mi a puak (supply) kisam ding hihtuak hi. Tua banga naupiang tawm, pitek putek tamna gam pen UK, Taiwan, Singapore, cihte zong hitoto hi. Naupiang tawm semsem leh a tek a huai te kikem manlo semsem ding cihna hi.\nI dam nak leh piang khin phot i hih teh ni khat ni teitei ciang teekloh phamawh dinga, tua ni ciang koi pawl ah i omkha tam cih ngaihsutna hong neisak hi. Itna tawh hong kikem ding maw, hong kikem man mello ding maw, hong kikem nuam nawnlo ding maw, Japan putek bangin i sih ciang thungkuah ip sung peuh ah kum tampi hong kikoihcip kha ding maw… maw, maw, maw…?\nI tenna leitung khangtoto ahih manin ei zong thupi deuhdeuh a, mihing te ki itna ahih leh kiam deuhdeuh, kikhoi manlo deuhdeuh tawh kibang hi. Mother Teresa philosophy banga ‘man nei taka nuntakna’ ‘manpha taka nuntakna leh sihna’ pen a ngaihsut huai mah hiding hiam? Ahih kei leh sum leh pai hau peuhleng kiitna kideihsakna cihte i neihloh hang phamawh kei i ci zaw diam? Dollar leh Itna – koi manpha zaw?\nOld Age Homes or your Home?\nPrevious: US gamsung khualzinna pawlkhat – 31\nNext: Up ding a baih hiam? ~ Evan. Suang Dal\nGZI 2015 Lasiam tengin FGATulsa biakinn ah Pasianmin phatna neiding\nNgaihsut huai thu\nKa Pattahsa Kami ten kei hong leh do Pastor Nang Khan Tuang CZCC ah\nThuthak Tomkimcing 18 July 2014


url: =ZOMITE OM MAH HI. - Laibu Saal\nHome > Thuluui/Articles > ZOMITE OM MAH HI.\nZOMITE OM MAH HI.\nSEN GAM AH A TEENG MASATE LEH UKPITE:\nSen gamah tuma BC 4000 pan kipanin mi a om khit hangin bang hunin om kipana hiam cih kikan theilo hi. Tua hun lai-in minam tuamtuam ki-ukna ngeina om nai lo ahih manin, “Tualgal hun,” kici hi.\nXia Ukpi Hun (2205-1766 BC): Hih hun lai-in Xia minamate makaipi Yu in minam tuamtuam ki-uk zia ding ngeina pen 2205 BC in na bawl hi. Tua ngeina in minam khempeuh huam kim ahih manin, minam khempeuh kigawm sakin gam lianpi khat hong piang hi. Tua ciangin Xia minamte sung panin Pu Yu pen Sen gamah ukpi masa pen hong suak hi.\nShang Ukpi Hun (1766-1122 BC): Pu Yu makaihna tawh Xia minamte in ukpi hihna leh siah kaihna nei uh hi. Ahih hangin Pu Yu a sih ciangin Shang minamte hong khangin Xia minamte ukna BC 1766 kumin luah uh hi.\nZo Ukpi Hun (1122-256 BC): Shang minamte in amau bek kithupi simin ahih manun, Zo minamte in revolution bawlin Shang minamte ukna BC 1122 kumin sut khia uh hi. Zomite uk hun sungin mipil misaim ahi: Confucious, Lao Tzu leh Mencious cihte khangkhia uh a, tua dongin tua mipilte lamlahna bangin Sente kalsuan lai uh hi.\nQin UKpi Hun (221 BC – AD 2012): Zomite uk hun sungin a khangkhia mipilte lamlahna hangin kilemna lianpi om a, minam khempeuh zong lungnuam mahmah uh hi. Tua kimlai Chin minam in revolution nei uh a, Zomite ukna pen BC 221 kumin na sut khia uh a, Chin (Qin) pen China ci-in zat dingin na kipsak hi. “The Short-lived Qin dynasty unified China in 221 BC and created an imperial legacy that lasted until 1911,” Tua ahih manin China a kicite, a cilin, “CHIN,” a kicite ahi uh hi. (Sima Qian,The First Emperor – Selections of the Historical Records. Published as an Oxford World’s Clasics paperback,with new Preface by K. E. Brasher, 2007 and Reissued 2009; Hih laibu pen New York khuapi sung laibu zuakna ah $ 14 tawh 2009 kumin ka lei ahi hi).\nZOMITE KHUALZINNA LEH ZOGAM LEITANG LUAHNA:\nChin minamte in Sen gam a uk uh ciangin 220 BC kumin kulhpi (Great Wall) ciang uh hi. Tua kulh cianna ah a sem dingin namdangte aana tawh sem sakin thaman leh anguai zong pia lo hi. Tua ahih manin Chin mite ukcipna nuai panin, minam tuamtuamte a suahtakna dingun Sen gam panin lal khiat kipan uh hi.\nCHIN TAWH ZOMITE LAWH KIPATNA:\nSen gam panin minam tuamtuamte a lal khiate lakah Zomi zong kihel uh a, Kawlgam sungah hong lut lai takun,Kawl, Karen leh Shan etc, cih minam tuamtuamte na teng khin uh hi. Kawlmite tenna na nawk uh a, kawlmite in, “Sila in hong man dingin Chin mite hong pai uh hi,” ci-in ngaihsun ahih manun Zomite tawh na kido uh hi. Zomite in Kawlmite dona thu a theih uh ciangin, “Kote pen Chin minam ka hi kei uh hi. Chin mite ukcipna nuai panin suahtakna dingin hong pai khia ka hi zaw uh hi,’ ci-in thupuak uh hi. Tua ciangin Kawlmite in, “Tua bang ahih leh kilemna hong bawl un, ci-in thupuak kik uh hi.\nTua ciangin Kawlte leh Zomite in kilemna a bawl khit banah, “Chin cih tawh lo nawn loin Zomi min tawh kong lo ding uh hi,” ci-in thukimna zong na nei uh hi. Kawlgam laizangah Kawlte leh Zomite na teng khawm uh a, a hun hong sawt ciangin Kawlte in Zomite tattung leh kulh tuamtuamte ah zat ding leiseek seek sakin nasemin na zang uh hi. Tua bangin a zat uh ciangin, “CHIN,” cih tawh lo kik teitei ahih manun, “Kawl mangpa thu akpi in phiat nelh,” ci-in Zomite in paunak in a kinei suak hi.\nZOGAM LEITANG LUAHNA:\nKawlmite ukna nuai-ah nasepna hangin gim lua ahih manun, Kawlgam laizang panin mun tuamtuam na lal khia kik uh a, bawng khatte in nitumna lam manawh in, tu lai tak a i tenna Zogam leitang na luah uh hi. Pawl khat ahih leh kawl laizang Henzada kimah dong na tunguh a,pawl khat leh India gam leh Bangladesh dong na tung uh hi.\nCHIN MIN KIPSAKNA:\nGamkeek Mikangte in 1800 khit ciangin leitung gam tuamtuam leh minam tuamtuamte leitang hong luah uh hi. Kawlgam tawh kisai-in nisuahna lam leh a laizang teng a luah khit uh ciangin nitumna lam luah nuam uh ahih manin, a teng minamate kuate hiam ci-in a kan uh ciangin a luah khitna gam mite in, “CHIN mite ahi hi,” na cih uh ahih manin Chin minam in hong ciamteh uh hi.\nCHIN CIH MINAM MU ZOLO:\nGamkeekte in Chin mite hi ci-in Kawlte genna panin a zakna bangun Chin mite ci-in hong ciamteh uh hi. Zogam hong lak uh ciangin Zogam sungah Chin minam mu zo lo uh hi. A muh loh uh hangin Chin cih pen kip sak uh a, tua min tawh kizomin: Tedim Chin, Famlam Chin, Haka Chin, Matu Chin, Kanpetlet Chin, Paletwa Chin leh Asho Chin ci-in ZOMITE OM MAH HI LAIMAI -2 a mun leh a mual tawh kizui-in Chin hong tam (dap) sak uh hi. General Ne Win hun lai-in, Mualtung kenkawm teng “Chin State,” ci-in hong ciamteh sak hi. Ahih hangin Asho Chin mite pen zang leitangah teng ahih manun Chin State sungah koih lo hi. Thu nawngkai khat pen, “Nang Chin na hi hiam?” hong kicih ciangin, Hi mah ing,” cih tawh kidawng a, tua bangin i dawnna hangin dotna khat hong bawltang lai uh uh a, tua dotna in, “Bang Chin na hi hiam?” cih ahi hi. Mite hong lawhna min tawh i kilawh lai tengin hih buaina veng ngei lo ding hi. I minam min man ahi “Zomi,” i cih khit theih ni ciangin hih buaina veng pan ding hi.\nTHONGPI SUNGAH :\nGeneral Aung San makaihna tawh 1947 February 12 ni-in Kawlgam sung minam tuamtuam liangko kikimin suahtakna lak ding thukimna thupi tak kinei hi. Tua pen, “Panglong Agreement,” ci uh hi. Tua thukimna hangin Kawlgam sungah a om minam tuamtuam kikalah daihna lianpi hong piang hi. Ahih hangin 1947 July 19 ni-in General Aung San leh a lawmte hong kisuamlup pan kipanin, gam sung minam tuamtuamte kikalah kitheihsiam nate leh kilawmtaknate hong bei hi. Tua hun pan kipanin tu dong galkapkumpi ukcipna nuai ah ki-om hi. Hih hun sungin biakna, ngeina, a nek tui dawn zonna-te suaktakna mipite in kinei loin, mualtung milim tun bangin a kitung bek i hi hi.\nZOMITE ADING ZINGSOL :\nAmerican Baptist Mission (ABM) in gam sungah na hong sep uh ciangin mi tampi in Pasian hehpihna khuavak kimu hi. Tua tawh kisai-in ABM in, “Burma Baptist Council,” cih phuan uh a, tua tawh kisai-in minam tuamtuam convention in BBC nuai ah hong khen uh hi. Gentehna in: Karen Baptist Convetion, Kachin Baptist Convention etc. cih bangin minam min hong pua sak uh hi. Zogam sungah Khristian zong a khanna tungtawn in Convention khat dingin ngaihsutna a om ciangin, i minam min man tak tawh min hong phuak nuam uh hi. Tua tawh kisai-in, Sakah khua ah Zogam Batist khawmpi om a, Rev. Sang Fen in, “Minam min zangin Convention kinei thei bek ding ahih leh Chin cih tawh a kilo om lo ahih manin, ko lamah zotung-zophei cih bangin ka kilo uh hi.\nTua ahih manin palaite in nong san zawh uh leh: Zomi Baptist Convention, cih ding hoih ka sa hi,” a cihna pen palaite kithumkim ahih manin ZBC hong piang khia hi. Saikah khua ah Zomi cih minam min dingin Pasian tungah apna a neih banuah, 1953 March kha in Gambup khawmpi Zangkong khuapi ah om a. tua laiah, “Zomi Baptist Convention (ZBC),” ci-in Gam palaite in Topa tungah apna leh kipsakna na nei kik uh hi. 1988 kumin Democracy deihna hangin University sangnaupangte in lungphonna hong nei uh a, ahih hangin galkapte in ukna aana luakkhia kik uh hi. 1990 kum ciangin suaktak takin kiteelna Senior General Saw Maung makaihna tawh om ding ci-in hong phuan khiat ciangin, “Zomi National Congress,” min tawh registration kibawl a, kiteelna ah 50% tawh kizo hi. Tua pan kipan in gam sung kumpite leh taangpi taangta bek hi loin gamdang tuamtuam leh UNO in Zomi i hihna hong tel mahmah uh hi. Ahih hangin 1990 kum kitelna pen kawlmangpa in phiat nelh hi.\nGAM ADING SOLKHAPI:\n2010 November kha sungin 2008 kum a, a kibawl dapphahin kitelna kinei hi. Tua tawh kisai-in Solidarity and Development Party in substitute vote tawh zo ahih manin kumpi hong phuan khia uh hi. Tua tawh kisai-in President U Thein Sein in, “Siangtho tak leh Demcracy policy tawh kong makaih ding uh hi, “ A cih banah Pyidaung Su Minister U Shwe Man in, “Kinung kik nawn lo ding a,kimainawt suak ding hi,” cih thute taangpi taangta lungsim hong nuam zaw deuh tawh kibang hi. Tua bangah National League for Democracy (NLD) pen hun kallak kitelna ah lut sak uh a, party tuamtuam a kiphiatte registration bawlkiksak uh ahih manin mipi kilunglut semsemin zong thupi kisa mahmah hi.\nZOMITE ADING GALKAP AANA KHAUH PAI LAI:\nZomi National Congress party min tawh 1990 kumin kitelna ah suakta takin kihel i hih manin 50% tawh kizo hi. Tua min mah tawh 2012 April kha in resitration a kinget kik ciangin, “Zomi,” a kici kawlgam sungah minam om lo hi,” ci-in Eleccion commission in 2012 May 12, nolhna lai hong pia hi. Gam mi khat in a deih peuhpeuh min tawh a gam sungah, party registration a bawl thei ahih lam thei lo uh hi kha ding hi. Hih thu pen galkap aana kip sim gige lai hi cihna ahi hi. Tua ahih manin Election Commission in, “Zomi cih minam om lo hi,” a cih mawk pen Democracy policy tawh kalsuanna a khaktanna uh ahi hi.\nKAWLGAM SUNG MEDIA LEH LAIBU TUAMTUAM PAN:\n“Chin mite pen amau leh amau Zomi kici uh hi,” (1999, October 21, 8:00AM MRTV).\n“Chin cih kammal kimu lo bek hi loin, Zomi a kicite hi ung,” (1990 March 22, 8:00PM MRTV).\n“Chin cih pen deih kei ungh ci-in a gen loh uh hangin, Chin mite pen amau leh amau Zomi kici uh hi,” (Wey Ditah Tamai A sah: Laimai 172).\n“Chin mite pen amau leh amau Zomi kici uh hi,” (Pyidaungsu Daiyinta Yinkyimuh leh Dalih Htongsan Mya: Laimai 35).\n“Chin mite amau leh amau Zomi kici hi,” (Freedom from Fear: Laimai 57).\n“Koh leh koh Zomi a kicite ka hi uh hi,”(Profile of A Burma Frontier Man: Thulu=Genealogical Tree of Zomi).\nHih a tung a thute in Chin State sungah a om mite pen Chin mi hi loin, Zomi i hih kician mahmah hi. Sen gamah ukpi i hih ngeina, Kawlgam ah lalin, tua panin Zogam leitang luahin a neite i hi hi. Zogam leitang i luah lai-in, ei leh ki-ukin ngeina kcian tak tawh a nungtate zong i hi hi. Kawlgam bup in suahtakna a ngah theihna dingin Pinglong thukimna lai a thute i hih banah i nuntakna leh a thatang khempeuh tawh pan a la Zomite i hi hi. Tua ahih manin Kawlgam leitang sungah a teeng, a innteek ahi ZOMI pen minam lakah kihel lo hi cih mawk pen tangthu kanin a ciamtehte ngentel lo leh tei khol lo hi ding uh hi. Tua banah Election Comission in Zomi cih om kei ci-in hong zaksak mawk uh pen, hun khat lai a Hitler in Jews minamte phiat nuamin tampi a thahna leh tu lai takin Iran kumpi in Israel gam leitung panin a phiat nopna thute tawh kilamdanna om hi. Kawlgam sungah “ZOMI CIH MINAM OM MAH HI” Kawlgam leitang neite ahi uh hi.\nHih a tungah kicing zaw leh kitel zaw in a thei nuamte in: World History cih laibu a kigelhte sungah kicing takin om hi. Hih laibute sung pan a thulu tawh na zong nop leh: Chin Emperor Creats the Empire, East Asia in the Age of Emperial, Civilazation of East Asia etc. cihte ah om hamtang hi. Tua bangah University leh College ah zong kilim sin mahmah hi.\nBy: Dr. G. Khen Za Sian\nItem Reviewed: ZOMITE OM MAH HI. Description: Rating: 5 Reviewed By: Cinpu Zomi


url: =Pasian lungduaina ~ Dim Lun Zam :: ZOMI DAILY\nposted on 24 February 2018 at 6:09 pm UTC+9:30 Lomkholna: Biakna, Dimlunzam, News\nTunipini Febuary 12th’2018 zingsangin Pasian in hih thulu zangin amite thapia ding ka ngah hi. Tu sung teng pen Pasian in ama lungtang, ama ngaih sutna leh ama lungsim puak zia te ka tuah khak ka nuntakna tung tawn in ong hopih, ong tel sak den a, ka lungsim kitam zan in ka khitui aluang ngeungeu zel hi. Mihing te in ei tuah khak haksatna bek ngaihsun in thuum in taau in i om a, ‘KEI’ cihna ultung sak in I ki khasiat lawh leh i ki hehpih kha thei hi. Zan diak khat in, ka ta te khat text message ka sat leh nasem a hih man in phone ong thuk theipah lo hi. Ahi zongin, A nasepna thu ka mang ngilh a, ong thukpak loh ciangin, nih vei thum vei laikhak kik in, ka heh lua keei hi.\nTua lai takin Kha Siangtho hopihna ka sung ah ong puak lak a, “ Hh thu neu mahmah lel tak ngak zolo in na lung a so leh kei mah na Pa Pasian un leitung mihing te ka hotkhiat theih na dingin, kisik kik a ong ki hei meng nading, bangzah in lungduai in thuak in, ong ngak ngeungau ka hih na na thei hiam?” ong ci ziau mawk hi. Tua ni a ki pan in hih tawh kisai LST te zongin sinna ka neito hi. Hizahtak a eite tung ah alung duai a ong ngak ngeungau i Pasian in mihing te bangzah in ong it hiam cih ka phawk thak hi.\nLUNGDUAINA I cih pen Greek kamin MAKRO leh TUMIA ki ci a, kammal nih ki gawm hi a, kamal masa penpen adeihna in sau(long) cihna hi a, anih na a deihna pen hehna/lungsona(anger/wrath) hi. Tua kamal nih gawm a deihna in “heh na ding zekai” cih na hi. Hih kammal I tel zawk nadingin, ‘ Losan’ tawh genteh ni. Losan I hal teh akhau tom ahih man in, thakhat ong puak kham pah hi. A zenzen in akhau sau pi hi leh a puah khap ding zekai tuam mahmah ding hi.Tuabang dan mah in Pasian hehna pen ei leitungmihing te tungah tua Losan khau sau pi akithuah bang in aheh ding zekai sak mahmah a, alungsona abuak ding zekai sak mahmah hi cih adeihna hi.\nTua bang in a lungso nading azekaisakna ahang pen mihingte kisik kik ding hun ngah in gupna ngah ding a deih luatna ahihi 2 Peter 3:9. Hih lungduaina pen ong it na pan in ong piang khia ahihi.Pasian pen itna Pasian ahih mah bang in Paul in Corinth 13 na ah, Itna in, lungduai hi aci hi.\nPasian hehna pen ama sianthona leh athumanna pan ong piang khia hi a, siangtho hehna(righteous anger) kici hi. Ahi zongin, alangkhat pan in amah hihna ahi ITNA in nakpi ki zo sak a, ong ngak ngiungeu natawh eite ongit luatna ong lak ahihi. Late 103:8ff in en suk le hangh, Pasian in eite I mawhna bangin ong dan ong pia pahpah ding hi leh kuamah in ki thuak zo het lo ding a hihna thu ong gen hi. Mipawlkhat te nuntakna ah, atuak khak thusia khemepuh Pasian danpiakna hi ci pahpah uh ahih man in amau leh amau thu ki khen den uh a, lungsim ki suan na tawh ki dim in suakta ngeilo uh hi.\nTua mah bangin mite tuahsiatna te zong thukhen pahpah uh ahih manin, mitawh ki tel khial in kua mah mihoih in mu thei lo uh hi. Pawl khat in lah a mawhna uh ki sit ngeilo in Pasian ong itna leh ong hehpihna langlek tak in la uh ahih man in, kisik kik ding sawm lo in ahimah ki sa in nungta ta mawk uh hi. Hih mun ah, aki tawi khai kim in I lak theihna I neih leh lungnop suahtak na leh Pasian maipha I mu ding hi.\nHih thu I tel zawk nadingin sawltak Paul in 1Thimothy 1:13ff sungah agen hi.\nPaul pen anun lui amin Saul hi a, thu um mite bawlsia in, aom laitak alamdang tung lampan in sapna ong ngah a, Pasian na sem ding telna ong ngah ahih man in lamdang sa in Pasian hehpihna leh lungduaina pen lian a sakna na gen hi. Amah pen Jew biakna aum leh makai pi khat bek thamloh in, Pharisee khat zong ahihi. Zeisu pen Messiah ahihna amuh theihma nuntakna in, lungsim siangtho takin Pasian ading in mi a bawlsia mah hi. Tua bang pi pi Pasian in thatlum suk leh ki lawm mahmah hi. Ei mihingte hi le hang hihbangmi hingkhawi non hetlo ding hi hangh.. Hih zah in agilo mibawl sia pa tung ah Pasian lungduai na in, a bawlsa mi te kua mah in agalpa nung zui in meili pi sung a tun ding a deih het lo ahih na ki mu hi.\nPasian pen huntawpni peetpet teh alung duaina, ong thuak keeikaai na teng apuakkhap hun ong tungding a hi ta zong in, tu tadih in, ei mihingte gup khiatna sung ah I lut theih na ding, a nungtawlh te ong ki leh kik theih nading, ana sem ding a asap te in zong sawlna mangin asep theih na ding, aki lem lo te ki lem kik meng na ding cih pen mimal kim tung ah ong ngak in ong thuak keeikaai ana hihi.Khat veivei, kei bel ong ngak ding om kei, migina lo te bek hi ci in I ki pengsak thei kha ding hi. Kisit tel taktak le hang, Pasian in akua maciat lungduai tak in ong ngak ahi gige hi.\nRom agen nop bulpi in, Pasian hehna thuak ding a ki lawm mahmah mihing te tungah alungduai takin ong thuak keeikaai na agen gen na hihi( Romans 2:4).\nThuciam lui I sim ciangin Pasian leh amite a ki zopna aneng atawngin I mu thei hi. A mite thu aman loh ciangin, akamsangte sawl in atuah khak ding uh alau huai Pasian lungkim lohna thu va gen sak a, lauphawnna hun tawlpi khat a pia den hi. A thugen bulpi in KISIK KIK A AMA KIANG AH ONG HEI KIK DING THU ahi pha pen hi. TUA BANGIN ONG KI HEI LE UH PASIAN IN ATHUAKSAK DING GIMNA PEN KHAWL DING CIH THU ahihi. Tua mah bang in akisik kik te tungah, atuan sak ding a agensa thusia la sia te tung sak nonlo takpi cih I mu hi. A thu manglo, aki hei nuam tuan lo te ahih leh agen bangin sem tak pi cih zong I thei hi. Tua te sungpan in Jonah leh Nineveh thu I en pak ding hi.\nJonah sung I sim ciangin, Pasian kamsang buang dingin mite a it zawhlohna i mu hi. Amipih te hilo ahih man hiding hi kici hi. Midang te hell sung atun ding pen awlmawh in nei het lo hi. Phamawh sa kiuhkeuhlo hi. Tulai I minam vaite zong Jonah lungsim bang I puakha mai hiam cih ki sittel huai kasa mahmah hi.\nTomgen le hangh,Jonah in ut lopipi in Pasian sawl bangin thu ahilh leh Nineveh mite a neu alian, kumpi inn pan naungek leh ganhing dong in Pasian mai ong zong uh a, an ong tan uh ciangin, Pasian in ahehna dan pan in hemkhia kik ahihi. A hihhangin, Jonah in lungdampih zolo hi. Bektahmlohin, si nuam zaw zah in heh mahmah hi. A ama ngaih sut na ah, Pasian dan khawng tuak ngiiengeei leh aut hi ding hi. Ahi zongin ama ngaihsut bang Pasian in na ngaihsun het lo hi.\nKhat veivei, gilo I sak mahmah mi pawlkhat pen nuntak sau in, khang semsem in om keei mawk a, Pasian in nuai mang leh thukhen pahpah leh I ut mahmah hi. Hih thu pen David in zong na ngaihsun ngei ahihna Late 37 bup ah I mu thei hi. A hi zong in Pasian in, amau te kisik hun ding apia hi a, tua hun sung in Pasian azuat kei uh leh hih hun sung pen zong Pasian dan, ahehna, alungsona aki khol hun zong hi cih ong telsak hi. A gilo inn kuanpih na neih leh na thunget ssakna kholkha kei zaw in la Pasian lungsau/lung duaina phawk in Pasian tawh kop khawm le cin kisik hun ong manlang kha ding hi.\nTua ahih man in Pasian in Jonah hih bangin thu hilh hi. Jonah in athuhilh ding teng aman ciangin, mun khat ah tau lam in tawlnga hi. Nisa lua ahih man in nilim ki sam mahmah a, zan khat thu in Pasian in lim apia zo ding singkung khat posak hi. A lungdam lua ki sa in nilim belin aom laitak in Pasian mah in tua singkung asusia ding lungte sawl in a pettan uh a, ni khat thu in tua singkung a si hi. Jonah zong nak heh lua mahmah a, a si nuam zaw hi.Pasian in tua singkung tung ton in thu hilh hi. Ama suan sa zong ahi lo khat awlmawh ahih leh ama bawlsa mi te bangzah in awl mawh lo ding in aom loh ding lam agen hi.\nTua ahih man in, Pasian in ei te tung ah aheh nak leh ong vua pahpah a, I bil ong sik pahpah zong hi khin lo hi. Lungduai tak in I ki hei kik ding ong ngak gige hi. Pasian in eite tua zah dongin ongit lua ahih man in, alung asau sak mahmah a, ong thuak keeikaai hi.I ciah kik ding ong ngak gige ahih man in, hih thu te awl mawh in ama ang sung I delh kik vingveng dinga, I inn kuanpih , I naseppih, igal te tung a zong I lungsau nading kong zawn nuam hi.\nThu bilphuh Lai siangtho munte: 2Peter 3:9; 1Tim 1:16; Romans 2:4; 9:22-24;Ps 103:8-12; Late 37: Jonah 4:1 ff Dim Lun Zam\nPrevious: Washington D.C Area ah Kum (70) cinna Zomi Nam Ni picing tak in kibawl\nNext: Singapore ah numei te bombi sungten aguksak pasalkhat kizonsan


url: =Leitung ah a hoihpen ‘nakhat’ ~ Nk Khanno :: ZOMI DAILY\nposted on 4 March 2015 at 3:31 am Lomkholna: Article, Khanno\nKhatvei lai in ah limsuaih siam mahmah khat in leitung ah ahoih pen lim khat hong suai hi. Tua a limsuaih pen manbawng tawh hoih tak tuamin gam khatlekhat kawmin khual hong zin kawikawi hi. A ngimna in leitung ah a hoihpen nakhat mu dingin tua nakhat i lim suai ding cih ahi hi.\nNikhat a khualzinna lampi ah galkap hangsan khat tawh hong kituak hi. Limsuaih siampa in “Leitung ah a hoih penpen bang ahia?” ci in a dot leh galkap hangsan pa in “daihna (peace)” hi ci’n hong dawngkik hi. Galkap pa zong a dawnkik khit ciangin lampi dang ah hong pial san hi. Hih galkap pa dawnna hangin limsuaih siampa in hi thei salo in lungkim lo hi. Bang hang cileh a man tua “daihna” cih lim in a suaih theihloh man ahi hi.\nTua khit zawh ciangin nungak khat tawh hong kituak leuleu hi. Limsuaih siampa in nungak nu thu hong dong leuleu hi. Nungak nu in “itna (love)” hi ci in a dawnkik na hangin limsuaihsiampa zong hisa phalo in a lung hong kia pianta hi. Bang hang cileng a man tua “itna” lim in a suaih theihloh hang ahi hi.\nTua khit zawh ciangin thuhilhsia (pastor) khat tawh hong kituak leuleu hi. Tua thuhilhsiapa a dot leuleu ciangin “Cihtakna (faithfulness)” hi ci’n hong dawngkik leuleu hi. Hih dawnna in zong limsuai siampa hong lungkham sak mahmah leuleu hi. Tua “cihtakna” cih pen aman suai theilo mawk hi ven.\nA tawpna ah cih na ding theilo in inn lam ciahkik ding hong khensat hi. A inn kong ah a tun ciang in “Papa..” ci’n a tano in kipak takin hong dawn hi. A tano maimit tangte panin luankhituite tak khelhkhelh kawmsa in “Papa.. papa ci’n a pa ang ah hong diang in, a pa hong pom hi. A tano nung ah a zi in hong delh pahin a maitang aa khua ul nelte nul sak kawmin a van hong dawn in, a biang hong nam hi. Inn ciah letsong hi ve maw.\nThakhat thuin limsuai siampa in a zonzon leitung ah ahoihpen nakhat thu hong mu lak hi. A tano kiang panin a pa tung ah a koih “Cihtakna” hong mukhia hi. A ngaihno i bawlna te tungtawn panin “Itna” hong mukhia hi. Tua itna ngaihnate sung ah “Khalum na” ‘Innkuan nopna leh daihna” te hong mukhia hi. Hi bangin limsuai siampa in leitung ah a hoihpen na hong bawl khia hi. Tua in a inn lo ngal a dang ah omlo hi.\nLeitung ah thu hoihpen, na hoihpen te a gamla pi ah zon ding kisam lua lo hi. Tua te in nangma i lungtang sung ah a om khinkhian ahi hi.\nNa daihna mun\nNop na sakna mun\nNa itna mun\nNa khalum na leh Na lawpna mun in Leitung ah nang aa ding a hoih pen “nakhat” ahi hi.\nPrevious: Itna le hun ~ NK Khanno\nNext: Nuntakna a lamsangzo nasepkician khat septheih nading\nAbraham Lincoln a suahzawh 206 cin pawi\nPate Ni (Father’s Day) ~ Rev. Dr. Mang Do Thang


url: =Pasian Kheging Za ~ Dr. Ngul Khan Pau :: ZOMI DAILY\nposted on 28 July 2015 at 7:05 am Lomkholna: Article, Biakna, Ngulkhanpau\n“A nitak ciangin huan sungah Topa Pasian a hong paina ging amaute in za uh a, Topa Pasian’ muh loh dingin mipa leh a zi, huan sung singte lakah a bu uh hi.”\nAmasa in i Lai Siangtho simna nam nih in kingaihsun thei hi. Khatna, Pasian lampai ging za uh hi, ci-in kilet thei a; tua ciang, Pasian aw za uh hi, ci-in zong kilet thei hi. Ahizongin tuni adingin Pasian ‘lampai ging’ cih in ngaihsun khawm leng ka ci hi. Pasian in khe nei hiam? Ama khe tawh pai takpi mah hi ding hiam? Chrysostom in, “Vantung ka tutna leitung ka khe ngakna a ci Pasian khe tawh pai ding hiam? Mun khempeuh ah om Topa tua huan neu khat sungah bangci pai ding hiam?” ci-in dotna bawl hi. Adam leh Eve mawhna sungah a sih zawh uh ciangin Pasian in Amah banga a bawlsa mihingte zong hi. Tua hangin tua huan neu khat sungah Pasian khe ging kiza hi.\nI. Pasian leh Adamte nupa kikhawl: Mihingte ganhing bangin hong kibawl hilo hi. Na khempeuh Pasian in thu tawh na piangsak hi. Ahi zongin mihing hong bawl ding ciangin Ama khut zanga, Ama nuntakna hu hong muam hi. Tua hangin mihing leh ganhing kibanglo hi. Nisimin Pasian leh Adam te nupa kikhawl dingin ka ngaihsun hi. Mawhna hangin Pasian leh mihing kikhenna a om ma na ngaihsun ngei hiam? Pasian leh a bawlsa mihingte lawmta bangin kikhawl ding uh hi. Pasian thukhen dingin va pailo ding a, lawmta kihawh, kiveh bangin hun zang khawm ding uh hi.\n“Pasian omna” cih leh “mihing omna” tuam om dingin na ngaihsun hiam? Mawhna hong lut a-kipanin “tuam om” hong kipan hilo ding hiam? Kumpi Solomon in mihing hong kipiansakna thu hih bangin na gelh hi. “Hih thute khempeuh banah gen ding thu khat bek om hi. Mihing hong kipian’sakna a thu bulpi pen in: Pasian zahtakna leh a thupiakte man’na ahi hi,” (Thuhilhna 12:13) ci hi. Nang hong kipiansakna hang na tel zo maw? Hong piansak deihna bangin na gamta maw?\nII. Pasian hong paina ging za uh: Lai Siangtho telsut mi khat in, “Adam leh Eve kibu” cih pen “Mawhna i bawl ciangin mite muhna dingah kibawl nuam lo hi, a simthamin kigamta hi,” ci hi. Mihoih a kineihkhem vive ahih hangin lah hoihna neilote i hi uh hi. ‘Pasian paina ging za’ cih leh ‘Pasian amau kiangah om’ cih Lai Siangtho in a kibangin zangkhawm hi. Amau tawh tengkhawm amau tawh omkhawm cih tawh kibang hi.\nHih a nuai a Lai Siangtho munte sim leteh Pasian amau kiangah a om ciangin amau tawh lam paikhawm bangin kigen hi. “Keimah in note lakah omna ka bawl ding a, keimah in note kong kih kei ding hi. Keimah, note’ lakah omin note’ Pasian ka hi ding a, note, keima mite na hi ding uh hi,” (Siampi Laibu 26:11-12); “Bang hang hiam cih leh note hong hon ding leh note’ mai-a na galte uh a hong pia dingin Topa na Pasian uh na giahphual laizang uh ah hong pai hi.\nTua ahih ciangin note lakah a kilawmlo nate a muhlohna ding leh note kiang panin amah a paikhiat lohna dingin na giahphual uh siangtho ding hi,” (Thuh 23:14); “Israel mite Egypt panin ka paikhiatpih toh ni-a kipan tuni dongin biakinn sungah ka om nai kei a, puanbuk sungah omin ka pai kawikawi hi. Israel mite khempeuh tawh ka painasa mun khempeuhah, ka mi Israel-te a cing dingin ka piak thukhente khat peuhpeuh tungah, “Bang hangin taamtak biakinn hoih hong lamsaklo na hi hiam?” ci-in kam khat beek gen ngei ka hi hiam?’ ci hi (II Sam. 7:6-7).\nPasian tawh lampai khawm i cih ciangin a kinaihna, lawmta bangin kikholhna lam genna hi. JFB Bible Commentary in, “Amau kiangah Pasian in ni dang lai bangin itna kamnem tawh hong pai, kinawh het loin Adam leh Eve in a zak theih dingin hong pai cihna hi,” ci hi. Pasian khe ging bil tawh zak bek ding hi loin i lungsim tawh zak ding hi zaw hi. “Pasian paina ging” cih leh “Pasian tawh lam paikhawm” cih Piancil sungah tam veipi kimu hi. Pasian khe ging a zak hangin a laulo mi siangthote Enoch (Pian 5:21-24), Noah (Pian 6:9), Abraham (Pian 17:1) “Pasian tawh lam paikhawm” ci-in kiciamteh hi. Adam leh Eve in mawhna hangin Pasian khe ging a zak uh ciangin a buk uh hangin, mi siangthote’n Pasian tawh tonkhop ding na lungulh penpen uh hi.\nIII. Bang hunin Pasian va hawh hiam? Hebrew Lai Siangtho in Pasian hawh hun “huih nun hunin” ci a, Greek Lai Siangtho in “huih” omsaklo in “nitak lamin” ci hi. Jerome in, “Sun lang huih nun hiauhiau hun” ci-in gen hi. Hih in hong theihsak nop thu in sun hun pawlin Adam leh Eve na khial khin uh a, nitak lamin thukhen dingin Pasian hong pai hi dingin kingaihsun hi. John Calvin in, “Kei ngaihsutna panin Adam leh Eve theiteh tawh kituamin zan hun zang khin uh hi. Zan khuamial sung amau kilimbawlna tawh a zat khit uh ciangin, a zing nisuak huih khi hong nung hiauhiau hun hi ding hi,” ci hi.\nZing nisuah hun huihkhi dam nung hiauhiau hunin Pasian amau kiangah va pai hiding hi. Midang pawlkhat in sun hun sung mah hi ding a, Pasian khe ging zong hi kenteh, amau mawhna sungah a puk khit uh ciangin singteh kia nangawnin lauhna pia hi ding hi, ci pawl zong om hi. John Calvin mah in ama ngaihsutna hibangin gelh thuah hi. “Pasian a pai ciangin huih nung hiauhiau in zui hi, tua bang huihnun’ hiauhiaute in Adam leh a zi sia leh pha theihna khanglosak hi,” ci hi.\nPasian pen eite theihzawh ding hi lo hi. Huihkhi dam hiauhiau i cih Ama gamtatna genna ahi hi. Bang hang hiam cih leh Kumpi David in, “Na kamtai dingin huihte na bawl a, mei leh meikuangte na’ nasemte na hisak hi,” na ci hi (Late 104:3). Pasian in a bawlsa na khat peuhpeuh zang thei hi. Hih laiah huihnung in Adam leh a zi thukhenna thuak ding limlahna hi kha ding hi. ‘Adam leh Eve na khempeuh a muthei Pasian kiang panin kibuksawm hi’ cih na ngaihsun ngei maw? Zan khuamial zong Ama adingin sun nitang tawh a kibang Pasian adingin, “Adam koiah om na hiam?” a cih a mu lo takpi mah hi ding hiam? Eite zong Pasian kiang pan buk i sawm leh i bukna singsawlte’n hong seel zo takpi ding hiam?\nTua hangin David in, “Nangmah a pelh dingin koi-ah pai ding a, nangma omna panin koi lai-ah taikhia ding ka hi hiam? Vantungah kahto leng tua lai-ah nang na om a, Leinuai misite’ gamah lupna bawlta leng zong tua lai-ah zong nang na om veve hi. Leimong pekah leengin, tuipi mong pekah omta leng zong, tua lai nangawnah nangma khut in kei hong paipihin, na khut taklam in kei hong len ding hi. “Khuamial in kei hong tuamcip hen la, ka kiima khuavak omte zan khuamial suak hen,” ci ta leng zong, tua nangawnah nangma-a’ dingin khuamial pen miallo a, zan khuamial pen sun nitaang tawh kibang hi. Bang hang hiam cih leh nang-a’ dingin khuamial pen khuavak mah bang lel hi,” (Late 139:7-12) ci hi.\nNang kiangah Pasian bang hunin hong hawh hiam? Khua hun nuam mahmah hun a tel hiam? Hong tai ding hi leh huihdam nung hiauhiau sangin meikuang tawh hong pai-zaw lo ding hiam? Topa in na hun hoih penpen hunin hong hopih nuam ahih manin “nitak lam huih siang nun hunin’ nang kiangah hong pai hi. Hebrew pau-ah ruah pen huih leh “kha” cihna zong ahi hi. Tulaitak nang kiangah Pasian huih hong nung tawntung hi. Na bukna munah nang na kiphawksak loh hangin Pasian huih, Kha Siangtho in, “Nang koi-ah om na hiam?” ci-in hong sam hi. Na hun hoih penpen gupna ni a hong sampa kiangah, “Topa aw, ka khial khin zo hi, na ta kici dingin ka kilawm nawn kei hi. Hong maisak in” bang hangin ci lo ding ihiam? Bangtan nangma bawltawm singsawl nuai-ah kibu ding na hiam? Singkung bel teitei ning na cih leh sing phung belhtak penpen Singlamteh, tua bekbek om hi. Tua belhtaak Singlamteh a muh uh ciang la phuakte in,\nKa kisak theihna hi,\nVantung khua ka tun ciangin\nA nuam ka ngah nang hi”\n“Tua Singlamteh ke’n ngilh ngei kei ning,\nZawhna minpha ka tutzawh mateng,\nTua Singlamteh khah lo lenlen ning,\nKham lukhu tawh ka khek mateng in,”\nna ci ngeungeu bek uh hi.\nIV. Pasian tai na mu ngei maw? Tapa taimangpa hong ciah kik ciangin i Lai Siangtho in, “Tua ahih manin amah kithawi-in a pa kiangah a ciahkik dingin a pai hi. Ahi zongin inn a tun’ ma-in a pa in na galmuh a, hehpihhuaisa mahmah ahih manin va delhin, a tapa ngawngkawi-in a nam hi,” (Luke 15:20). Banghangin a pa in a omna panin na ngak lo hiam? Banghangin delh hiam?\nI Lai Siangtho in ‘hehpihhuaisa’ ci hi. Hih kammal ‘hehpihhuaisa’ cih “Topa in tua meigongnu a muh ciangin a khasiat suak a, “Kap kei in,” ci-in a khem hi,” (Luke 7:13), “Ahi zongin Samaria mi khualzin khat tualai mun hong tungin a liampa a muh ciangin hehpihhuaisa a…,” (Luke 10:33) cih sungah ‘hehpihhuaisa’ cih kizang hi. A tapa hehphihuaisa ahih manin a dawn dingin ma’tai hi. A tai lam zong theilo kha ding hi. Itna in amah taisak hi.\nLai Siangtho hilhcian khat ka simna-ah, tua hun lai Israel gamah mite tengkhawm uh hi, ci hi. Tang ten cih bang omlo hi. Tua bek thamloin a tapa taikhiat, a pa a simmawhna a veng leh pamte in zong theihpih, tua bek hiloin na sakpih lai uh hi. Tua hangin a tapa hong ciah a mu midangte in ‘nu leh pa simmawhpa’ ci-in suang tawh deng ut phial ding uh hi. Tua bang a pianma in a pa in a tapa lamah tai hi. Hihlai a tapa taimangpa’ pa pen eite Pasian tawh kiteh thei hi.\nPasian in a bawlsa mimangte a kileh kik ciangin a tokhomah tu hithiatin ngaklo hi. Itna tawh kidim Pasian ahih manin nangma lamah hong tai hi. Pasian tai ging na za ngei hiam? Pasian in nang hong ngawngkawi-in hong tawp (nam) lam na thei ngei maw? Puan hoih penpen, khedap leh zungbuh hong bulhsak un ci a lungdamna tawh kidim Pasian maitang na mu ngei maw? “Bawngno thau penpen go in pawikham ni.” Lungdamna lian lua ahih manin a neih lakah a hoih penpen tawh nang hong pahtawi hi; na tel hiam?\n‘Pasian ta ka hi’ cih kitelna na neih kei leh, “Singlamteh pua kawmkawm a pai lai Jesu khe ging na za nuam hiam?” Kalvari mualtung zuanin sisan tawh kidim na Topa mel na mu ngei maw? A lampi totna khempeuhah sisan kai zihziah ahih manin tuni dongin tua lampi “Sisan Lampi” a kicihna na thei hiam? Eden huan pan a hong zonna khe pen Singlamteh tungah kikilhcip ahihlam na thei maw?\nPasian khe ging bil tawh zak ding hi loin lungsim tawh zak ding ahi hi. Rev. Dr. J.M. Ngul Khan Pau\nPrevious: OM Laibu zuakna MV DOULOS Tembawpi ~ Hau Za Cin\nNext: Technology i cihcih bang hi peuhmah hiam? ~ Hau Za Cin\nAdam le Eve in gupna a ngah dia?


url: =Kawlgam buhtangvai kipawlkhopna “Myanmar Rice Federation” te ii website ki suksiatsak :: ZOMI DAILY\nposted on 13 September 2017 at 4:37 pm Lomkholna: Myanmar, News, Sawltak\nMyanmar, Rakhine State sung Rohingya buaina vaitawh kizom in, ahuh apanpih te’n Myanmar Website khat Hack sak leuleu uhhi. Tua aki Hack sak Website pen “Myanmar Rice Federation” te website ahihi.\nHih “Myanmar Rice Federation” cihpen Kawlgam sungah buhtang tawh kisai in kipawlkhopna te website ahihi. Hih kipawlna Organization tepen Kawlgam panin gampualam ah buhtang aki zuakhiatding ciangin Rice Export Deals te avaihawm athuneipi te ahi uhhi.\nTulaitak tua Myanmar Rice Federation te website ahi http://myanmarricefederation.org pen Computer siamte’n Hack sak uh a, website ah akilut ciangin “Please pray for our brothers in Myanmar” cih laimal akimuding in Homepage ah koihsak uhhi.\nHih website abawlsiatsak Hacker tepen amauleh amau “Muslim and Proud” kici uh a, website akilut ciangin Arabic la khat kihong duaduasak uhhi.\nHomepage ii anuai ah Twitter Account dankhat gelhsak uh a, ahi zongin tua Twitter ah mekleng Twitter Homepage bek hongsuak hi.\nTuciangciang tua Myanmar Rice Federation te website pen aki Hack bangbangin omlai a, bangmah ki puahphakik nailo hi.\nRelated: Dialkhai vai alungkimlo Indonesia Hacker te’n Malaysia website bawlsiatsak\nTukha kipatcillam inzong Myanmar Government Website pawlkhat ki Hack sakkhin hi. Tua aki Hack sak hunlai in “Dry Zone Greening Department” te ii Website zong kihelkha a, Website Homepage ah “HACKED HACKED STOP KILLING MUSLIMS IN BURMA FUCK MYNAMAR STOP KILLONG MUSIMS HACKED BY PR3D4TOR” ci’n kigelhsak hi. Website neite’n Security hoihtak na limngaihsut un, hong sutsiatsak sawmsawm omkhathei hi. Sawltak #zomidaily\nPrevious: RapidKL Bus Driver khatin mawtaw a phenghawlgawp laitak Video kithehzak\nNext: Puteek mawtawhawl khatin Brake sikding, Accelerator sikkhial in Store sung lutsuak


url: =JANUARY 30, 2021 ~ MUC\nRuth In Pasian a Masak Manin\nPasian masak cih pen a hamsa khat hi. Ruth nunzia tungtawnin i nuntakna-ah Pasian masak zia ding ettehhuai a om diam?\nRuth pen Israel minam hi lo hi. Amah pen Moab minam hi-in, Chemosh, ngasa pasian bia mi khat hi ding hi. Chemosh pasian pen a nusia pasian khatin minthang hi. 2 Kum. 3:27 sungah Moab kumpipa in ama kumpi tokhom a luah ding a tapa pen Chemosh pasian bia nadingin sisan tawh biakna-in pia hi.\nAhi zongin Ruth teeknu, Naomi in Jehovah, itna nei Israel mite Pasian in saltanna pan suahtakna pia-in khat le khat ki-it dingin sawl hi. Hih thu a pianma pekin Ruth in Jehovah Pasian bia khin kha thei hi. Lungmanna khat hong tuak kha hi; kum 10 sungin Noami pasal leh a tate nih si uh hi. A monu Ruth leh Orpah in lamet bei uh hi. A pasalte uh nuntaklai-in inn sung nunzia in hamsa khin hi. Tu-in hong hamsa zaw ta hi. Noami in Israel gamah ciah kik dinging eel a, a mote gel ciahkik dingin pulaak hi. Orpah in thukim pah hi. Ahi zongin Ruth in nial hi. Tua bangin lamet bei-in a om laitak Ruth in ama phutkhak thute hangin Pasian tungah lungkimlohna bangmah nei lo hi. Ahi zongin Ruth in Pasian masak ahih manin Noami tawh kibangin Jehovah bia uh hi. Ruth in hih bangin pulaak hi: " Ciah kik dingin hong sawlsawl nawn kei in. Na paipai-na munah ka hong zui ding hi. Nangma mite in keima mi hi ding uh hi a, na piak Pasian in keima Pasian hi ding hi, ci-in a teeknu a khahnuam kei hi” Ruth 1:16.\nTulaitakin nuntak hamsa nasa kha ding hi. Pasian masakna hangin na khempeuh in lungnopna tawh kidim ding cih pen kamciam om lo hi. Ahi zongin lungnopna leh hotkhatna i ngah thei hi. Ruth in itna tawh kidim pasal nei a, Pasian mite tawh hong nungta khawm hi. Ama khanggui sung pan leitung Honpa, Jesuh a hong khangkhia, hamphatna nei hi.\nRuth in Pasian masak hi. Amah bangin eite in zong na khempeuhah Pasian i masak ding hi.


url: =Sawltak Tangthu 6 | Siantongluan.net\nSawltak Tangthu 6\nSawltak Tangthu 6 |\nTua khit ciangin thu um mi hong tam tektek a, Jew mite leh Grik pau a zang Jew mite kikalah kiphunsanna thu hong om hi. Grik pau a zang Jew mite in, "Annek tuidawn, sumlepai hawmna-ah ka meigong numeite uh hong kipiaksak lo hi," ci-in lungkimlo uh hi.\nTua ahih manin sawltak sawmlenihte in thu um mi khempeuh samin kaikhawm uh a, "Kote in Pasian thu hilh ding don manlo liangin annek tuidawn sumlepai vai-ah kong manlah ding uh kilawmlo hi.\nTua ahih ciangin sanggamte aw, note lak panin pilna leh Kha Siangtho a nei mihing sagih hong kitengkhia un la, hih thute a vaihawm dingin i koih ding hi.\nTua hi leh kote in ka hun khempeuh uh thungetna leh thuhilhna-in kong zang thei ding uh hi," a ci uh hi.\nA vekpi-un sawltakte thugente thukimpih uh ahih manin, Kha Siangtho tawh kidimin upna a nei Stefen, Filip, Prokhoras, Nikanor, Timon, Parmenas, leh Antiok khua pan Gentail mi ahi Jew biakna a zui Nikolas a teel uh hi.\nAmaute in sawltakte kiangah hih mite paipih uh a, sawltakte in a lu tung uhah a khut uh nga-in thu a ngetsak uh hi.\nTua bangin Pasian thu kizelin hong khang semsem hi. Jerusalem khuasungah thu um mi tampi tak hong kibehlap a, siampi tampi tak in zong Lungdamna Thu a hong um uh hi.\nPasian in Stefen tungah thupha tampi tak pia-in vangliatna lianpi neisak a, amah in mite lakah lim leh na lamdang lianpipi a bawl hi.\nAhi zongin mi pawlkhat in Stefen langpan uh hi. Tua mite pen mite in, "Sal Suakta Mite," a cihte pawl uh hi a, Sairin khua leh Alexandria khua panin a hong pai Jew mite ahi uh hi. Hih Jew mite, Silisia leh Asia gam pan a hong pai Jew mite tawh kipawlin Stefen tawh thu kisel dingin hong kipan uh hi.\nAhi zongin Kha Siangtho in Stefen tungah pilna guan ahih manin amaute in thusel zolo uh hi.\nTua ciangin amaute in mi cialin sumgolh pia uh a, "Moses leh Pasian langpangin thu a genna ka za uh hi," cisak uh hi.\nAmaute in hih bangin zuauna tawh mihonte, upate, leh Thukham hilh siate a holhthawh uh hi. Tua ahih manin amaute hong pai-in Stefen man uh a, uliante mai-ah a hong paipih uh hi.\nTua ciangin zuauthu a gen dingin mi pawlkhat hong paipih uh a, "Hih mipa in a siangtho i biakinnpi leh Moses Thukham gensia tawntung hi.\nHih Nazareth khuami Jesuh in biakinnpi phelgawpin, Moses tung pek panin a hong kipan ngeina khempeuh khelmang ding hi, ci-in a thuhilhna ka za uh hi," a cisak uh hi.\nUlian kikhopna sunga a kihel mi khempeuh in Stefen en uh a, a maitang pen vantung mi maitang tawh kibang hi, ci-in a mu kim uh hi.\nTedim Lai Siangtho / Laibu: Sawltak Tangthu 6


url: =LEITUNG BUP ZOMI TE TUNGAH THUZAKSAKNA (CENSUS VAI)\nAthu : 2014 kum 29 March pan 10 April 2014 nidong milip kisimna (Census) vai\nKongit Kawlgam leh Leitung bup aom Zomi u le nau khempeuh aw,\nIh theihsa tek mah bangin Kawlgam sungah tukum 29 March pan in 10 April dong milip kisimna (Census) om ding a, tua munah ih minam (Ethnic) lahkhiat ding kul hi cih ih theitek hi. Ahizongin ei Zo minam te adingin Kumpi te geelsa Code nambat na omlo ahih manin mitampi lung himawh in GZA makai te tungah tu le tu-in hong kidong den hi. Lung hihmawh ding mah ahihi. Hihthu tavuan nei gambup Immigration te tungah a kidot ciangin tua bang a Code nambat omlo te Code nambat 914 OTHER (adangdang) te nambat tawh kigelh thei ding cih ngaihsutna hong pia uh hi. Tua ahih manin ih thutawh kisai-in GZA panin a nuai-a bangin hih dingin kong taangko khia uhhi.\nI minam pen tangtawng pek a kipan midang te hong piak hilo, eimah le eimah i kilawhna ahi, ZOMI mah cih ding aman pen leh ahoih pen ahihi. Tua ahih manin Form i gelh (Fill up) ciangin Code Nambat 914 ZOMI ci-in i at kim dingin kong zasak uhhi.\nHih atung a, tangko khiatna (Statement) pen ZOMI khempeuh in eimah le eimah i kilawhna min ahih manin ngaihsut siam a, hi munah kithukim diamdiam in i kipumkhat nadingin itna leh zahtakna lianpi tawh hong thum ung.\nAdang kong thum nopna laikhat uhah, hih vaitawh kisai-in ngaihsutna kibanglo thei ahih manin tua banga, ngaihsutna a kibanglo mite tawh kam kinialna, kitot kiselna bangmah nanei hetlo in itna leh lungduaina tawh nana kikum in minam picing ihihna nana lahkhiat nadingun GZA mintawh kong thum uhhi.\nIh Biak i paai Tung Pasian in ZOMI khempeuh ih omna tek ah thupha hongpia hen la, Ama’ adingin minam picing leh minam muanhuai hong suaksak ta hen!


url: =Niguk sung kidona (Six Days of War) :: ZOMI DAILY\nposted on 30 August 2015 at 12:15 pm Lomkholna: Article, History, Pautunthang\nIsrael te pen nidanglai pek panin gaal a do den nam ahi uh hi.Khatvei leh gualzo in khatvei leh salah a tan hun uh zong om hi. Sal taanna pan paikhia in gam kician nei lo in sehnel gam khawngah vakvai zel uh hi. A kiim ua om gamte tawh kithutuak ngeilo uh hi. Hun hong pai zel in leitung galpi nihna hunin Juda mi tampi kithat hi.Tua khitciangin kamphatna tawh independent ngah vanglak uh hi.\nKum 1948 in British leh UN vaihawmna tawh Palestine gam mun nih ah kikhen hi. State khata Hitler ii’ hun laia Juda 6 million te om uh hi.A state khat leu leu ah Palestine Arab mite om uh hi. Arab gam tamzaw ten UN vaihawm dan deihlo uh hi.Israel independent dinga hong kipat un zong Arab galkap ten nakpi takin do uh hi.Tua kidona pen The War of Independence hi a arab pau in AL Naqba kici hi.\nThe war of independence ah Arab ten zolo uh ahihmanin mun tuam tuam ah kithehthang uh hi.A in n leh lo te uh it mah mah ta le uh taikhiatsan uh hi.Arab ten a zawhloh uh pen zumhuaisa in a lungsim uh n amah mah hi.Arab gam ten Israel tunga phuba lak pen a tup lian khat uh hong suak hi.A makaite uh zong om mawk mawk thei lo in bangci leeng phuba la thei ding cih bek bek ngaihsun uh hi.\nTua bang dinmun pan in politics lamah kithutuahna ding ngaihsutna tawh Palestine Liberation Organization ( PLO) hong piang hi. Ahmad Shukeirei makai dingin kiteel pah hi. Aigupta President Nasser in Soviet makaite tawh kilawmtakna bawlin huhna tampi ngah hi.Galvan zong Soviet ten pia uh hi.Hih bang dinmun ah hong din ciangun Arab mite zong thalawp uh hi.Kum 1948 a a min siatna uh a beisak dingin kum 1967 ciang Israel te do dingin hong kipan uh hi. Nasser- in Soviet bek tham loin Syria President Hafez al-Assad leh Jordan kumpi Hussain te zong ama lamah pangsak hi.\nArab ten pan masa uh ahihmanin Israel te zong mawk om thei tuan lo uh hi.Israel makai David Ben Gurion a khek Labour Party-a Prime Minister Levi Eshkol in kum 1967 May kha in kidona om ding cih Radio pan pulaak hi.Israel galkap te a lungkiat loh na dingun a manlangin Moshe Dayan pen defence Minister dingin kiseh hi.Kido dingin hong kithawi ta uh hi. Aigupta President Nasser- in kidona om pelmawh ding cih thei ahihmanin May 16 ciangin Britist-France-Israeli ten kum 1956 a a lak uh Suez Canal a UN galkap omte kihemkhia dingin UN makaite kiangah ngen hi. May 22 in tembaw pi paina lampi Strait of Tiran leh santuipi (The Red Sea) nisuahna lam zong khakcip uh hi.Tua munah galkap 1 lakh, kidona motor 1,000 leh kidona tank 1,000 koih uh hi.May kha tawp ciangin Arab gam ten zong kido dingin man ta(ready) ung ciin pulaak uh hi.\nKum 1967 June 5 in kidona kipan ta hi.Zingsang nai 7 lian in Israel te gamtang masa uh hi.Israel ten a masa pen in Egypt Airfield bomb tawh den siat sak uh hi.Tua khitciang tembaw khawlmun thupi te susia kik uh hi.Nisuahna lam pan Aigupta a huh dinga hong pai Jordan galkapte leh Golan Heights muna Syrian galkapte Israel ten thakhat thu in kap uh hi.A sawt lo in Palestinian gama Gaza Strip leh West Bank la zo uh hi.Syria gamgi a Golan Heights, East Jerusalem leh Sinai Peninsula zong la uh hi.A airfield uh leh tembaw khawl mun te kisia khin ahihmanin Arab te June ni 10 in hong guallel ta uh hi.\nIsrael in hun sawtlo sunga Arab kipawlte a zawh theih uh pen lamdang kisa hi.Mi tampi ten Israel CIA te nasep dan leh kido dan(strategy) te a gualzawhna hang lian pen khat in ngaihsun uh hi.Israel ten Sinai Peninsula a lak pen kum 1979 a kilemna (Israel-Egypt Peace Treaty) dungzui in Israel ten Aigupta pia kik hi.West Bank pen Israel galkapte khutsungah om hi.\nKidona a tawp ciangin Judate mun siangtho Jerusalem khuapi Israel te khutsungah hong om kik hi.A nam history ua mun poimawh mah mah West Bank zong tu in Israel te khutsungah om hi.Israel ten mipi ki-ukna(Civil Law) khauh takin bawl pah uh hi. Golan Heights leh East Jeruslem-a teeng Arab ten Israel khua leh tui(citizenship) a ngetna uh phal taka pia dingin thu khensat uh hi.\nIsrael ten manlang taka dan(civil law) a bawl uh pen UN Security Council) in mawhsak hi. UN Security Council ten Golan Heights leh East Jerusalem- pen kuama luah theihloh gam(null and void) cia a ciapteh uh ahi hi.Hih muna teeng peuhmah dan loa teeng(occupied) in ngaihsun uh hi.Israel leh Arab kikal ah kilemna a pian ding lam-etna tawh UN Security Council Danpi 242 ah “Land for Peace” ciin bawl uh hi.Israel ten dan kalh a a luah gam uh paikhiatsan dingin UN Security Council ten thu pia uh hi.Ahizongin Israel in awlmawh lo in UN te dan bawl pen thudon se lo hi.\nKidona tawh a lak uh West Bank a ommun bawl dingin Labour Party kumpi in thu vaihawm pah hi.West Bank pen kum 1948 in Jordan te khutnuai ah om hi.Tua pen Britain bek in thukimpih ahihmanin PLO te khutah aap kik hi.West Banka om mite Palestine arab kum 1948 kido laia refugee te hi pipen uh hi. Kum 1967 a niguk sung kido khit ciangin West Bank pen Israel te khutah om kik hi.Kum 1993 dongin Israel te thunuaiah om hi.PLO ten Israel te kiangah ngetna lai pia uh hi.Tuaciangin Israel ten Palestine mipi tamna te Palestine Authority (PA) te khut ah pia kik uh hi.Israel galkap ten mun khenkhat(tamlo) uk lai veve uh hi.Palestinian tapong ten buaisak zel uh ahihmanin Israel ten galkap tampi koih beh uh hi.Tu in Israel leh West Bank kikalah kulh bang sangpi tak kiciang hi.\nGaza Strip pen Aigupata tawh a kigamgitna mun uh ahi hi.Kum 1948-1967 dong Aigupta te khutnuaiah om hi.Kum 1967-2005 dong Israel galkapte khutnuaiah om kik hi.Kum 2005 ciangin Israel ten Israel’ s Unilateral Disengagement Plan dan bawl uh hi. Tua dan dungzui in Israel ten Gaza mun a mipi leh galkap khempeuh mundangah kisuansak uh hi.Gaza Airspace leh tembaw khawlna teng bel Israel te khutnuaiah om lai veve hi.Gaza gamgi tungtangah Israel, European Unions (EU), Palestine Authority (PA) leh Aigupta ten kilemna bawl uh hi.Tu in EU ten encik gige den hi.\nKum 2006 June in Hamas Movement ten zawhna hong tang uh hi.Tuaciangin gamgi tungtangah buaina naakpi takin hong om kik hi. Israel leh EU ten Hamas Movement thukimpih lo uh ahihmanin EU ten Israel tungtawna kumsima huhna a piak uh zong Israel ten khaktan uh hi.Palestine refugee te lah nisim in khang sem sem uh hi.Arab te heh uh ahihmanin Khartoum-a Arab makaite vaihawmna ah Israel tawh kilemna thuciam lo dingin hoihsa uh hi. Khartoum vaihawmna pana Dan kibawl te;\n1) Israel gam hong piankhiatna thukimpih lo\n2) Israel tawh kilemna thuciam lo ding\n3) Israel tawh kihona nei lo ding\nIsrael-ten Arab gam leitang a ukte uh a piak kik masiah uh buaina om zel ding hi.Israel ten gualzawhna tawh gam la in nei mahle uh tua pen buaina a omsak zel ding thu khat hi. Israel leh Palestian te kikal buaina tawh kisai kilemna thu tamveipi kigenpih khin hi.Ahizongin tuni dongin beisiang cih om thei nai mah mah lo hi.Laisiangtho a i muh bangin Israel te pen Jacob suan leh khak ahi uh hi.Arab te pen ISmael suan leh khak tea hi uh hi.A nih un Abraham suan leh khak himah le uh kido do mawk uh hi.\nPrevious: Dongtuak te Huhna hangin GZA pan lungdam kohna\nNext: Thungen khawm ve ni e


url: =Malaysia ah Zomi Nam Ni siim phei - 4 - Zomi History Malaysia ah Zomi Nam Ni siim phei - 4 - Zomi History\nHome > Articles > Malaysia ah Zomi Nam Ni siim phei - 4\nMalaysia ah Zomi Nam Ni siim phei - 4\nZomi Nam Ni zingsang ka din khiat ma un Zogam pan Zomi Youth Association (ZYA) makaite kiangah thu hong tunga, "Tuni zingsang ciangin Zogam ah ZYA khua 51 ah kiphutta hi," cih thu ahi hi. Zogam khua 51 ah ZYA omta cih theih khit cianga Zomi Nam Ni zang dinga kuan khiat pen thangah dan nuam mahmah hi. Zomite tuanna dinga Japan mipilte in khuak sa lianga a bawl uh mawtaw vot hiuhiau sungah tu kawmin a limlang pan ka khuadak kiaukiau uh a, lampam a pak hoih nono pak te lak ah Vaupak zong ka mu hi. Zomi Nam Ni zatna ding innpi luttoh nadingah nahtang kung phung khat po khawm liliai a, a gei ah nisuh kung sangpi a teh palh ziziai in na ding hi; Zomi te lungtuak taka omkhawm hong phawksak in, kim leh pam tawh kikhawl diamdiam a kalsuan, tengkhawm i hihna hong telsak hi.\nZogam pan hong zin ZYA makai Sia Kham Do Dal in Zogam ah ZYA te nasepna te hong pulak a, mipi in dai dide in kingai hi. Amah Sia Daltawng pen Nahnuai Tuiphum Sia sem ahih hangin Zogam leh Zomi adingin nakpi takin nasem in ma a pang khat hi a, tuni ciangciangah sisan thawl 12 hawmta hi. Amah bangin Sia Kam Suan Mung @emung, ZYA, Gen Secy in zong sisan thawl 12 hawm khinta hi. Sisan thawl 8, thawl 10 cih bang a hawm khin makai honpi khat omta hi, ci uh hi. Hih bang nasep hoih a semte pahtawi huai a, panpih huai bek hilo in gengen tak ahi hi. Nang leh kei in i sep theihloh nasep manpha tampi sem a, ahi zongin khatveivei a nitha uh pen "simmawh bawl" ahi hi, ci hi. Ka khasiat hong suak vat mawk hi.\n"Lum baih si teh" ciin Zomi lasiam Muanpi hong awt ziahziah ciangin mi khempeuh lohung bangin ki-zawng ziazua a, tha kingah in nuam kisa mahmah hi. Lasiam Muanpi pen numei aw leh pasal aw a ut bangbang in la a sa thei khat ahi hi. "Kong lasak ding pen lasiam Cingpi tawh ka sak khop zel uh hi in, tuni amah hong kihel theilo ahih manin ken numei aw zong hong sa suak pah lel ning..." ciin a nih a koppah lian ahi hi. Tua ahih manin hih banga talent hoih nei pen tuni in DJ Khuppi leh amah Muanpi ahi uh hi.\n"Laigelh dingte in zong a kammal ding uh zongzong ta ding cileng maw" ciin ka nung pan hong huausim khiankhian Steven Vocal Band ah lasa Zomi lasiam Sia Suanpu in zong a lasak ding a music khumsa a keng mangngilh pen khuisa liangin a zonzon pen hong tungta a, a sawtlo in amah zong kisam pah lian hi. "Zogam Huihkhi" cih la ama sak hiathiat khit ciangin mipi lungdam khutbeng ziahziah in Zomi lasiam Suanpu kipahtawi hi.\nZomi Cup 2015 ah a kihel Zomi Innkuan Singapore te zong pahtawina hong kipia ahih manin lungdamtakin khangno makai Sm Muangnu in hong saan sak hi. Singapore Zomi leh Malaysia Zomi Feb 1, 2015 ni a tukpeng sui a kidelh taktak uh pen lawital khahsuah mahmah bangun tai hat thei mahmah uh hi (a video ah na en mai un)...\nNuam panpan ei guai...\nArticles 8:24:00 AM\nItem Reviewed: Malaysia ah Zomi Nam Ni siim phei - 4 Rating: 5 Reviewed By: Thang Thawn Tuang Guite


url: =Gamdang ah Sumzonna le Khantohna ~ Pau Sian Lian :: ZOMI DAILY\nposted on 25 March 2019 at 9:04 pm Lomkholna: Article, Pausianlian\nGamdang-ah nasem-in sum thalawhte’n a gam uh bang ci bangin panpih kik zo hiam cih dotna pen mipilte’ lunglut mahmah uh thukhat hi. 2001 Kum, September 11 ni World Trade Centre a kisuksiat khit phetin, tua mi ngongtatte sulzuih dingin USA kumpi in a gam uh a om gamdang mi nasemte’thu, innlam ah sum a khak dan uh cihte a neng a tawngin kan tiltel-in leizon pah uh hi. Sum kikhak dan azia atongte kanin, a khak zahte uh zong ciapteh sak ciatciat uh hi.\nHih vai sepna hangin mi ngongtatte’ thu a theih beh zuahzuah sam loh hangun, thuthak tampi hong mukhia uh hi. Gam dangah zin-in sum thalawh leitung bupah mimal awn 200 (200 million) bang pha-in tuate in a gam, a khuapihte uh bangzah ta-in huh zo mawk uh hiam, cih hong mukhia thak uh hi. Hih muhkhiatna tungtawnin, gam dangah sum thalawhna in, tangpi ading siatna piangsak lo bek tham lo-in, kiphattuam pih mahmah hi, cih hong mukhia uh hi.\nGamdangah sum a va thalawhte’n naham tuamtuam semin a ngah uh sumte innlam a khak uh summalte khempeuh gawm le hang a khangtosa ni tumna gamte’n gamzawngte a piak uh huhna summal phazah sang tamzaw hi, cimawk uh hi. World Bankte’ bawl sazian-ah, 2008 kumin gamdang ah sum thalawhte’ innlam khak sumin mak 328 (billion) pha-in, tua sumzah pen a hau gamte’n gam zawngte a huhna uh summal mak 120te’ zahnih sang tamzaw mawk hi. India gam bang ci le hang, gamdang ah sum thalawhte’ khakkik summal mak 52 phazah pen, India gamah gamdang mite’ tuh summal (Foreign Direct Investment) phazah sang tamzaw cimawk hi.\nLeitung bupah gam dangah sum thalawhte’ sum khakkik (overseas remittances) a tam ngah pen gamte-in India, Sen, Mexico le Philippines gamte ahi uh hi. Philippines gammi bup pan 11% in gamdang sum thalawh in zin mang uh hi. Gamsung sumlut GNP bup lak pan 13.5% kim bang pen gamdang ah sumthalawhte (overseas Filipino workers) zon sa hihtuak mawk hi. Tua ahih manin kumpite’n “gam ading galhangte” (heroes of the country) ci-in pahtawina minpha pia uh hi. Khuahun siatna hangin dong tuak hun teh gamdang a om mipihte’ khak sumte in thu hong nei mahmah hi. Zogam ah zong innkang, mencim, kialtung, zusa lang cih bangin dongtuah zeuhzeuh teh gamdang a om mipihte’ sum le pai tawh gal huhnate in hong vai zangsak mahmah tuam hi. Zawnna khiapna (poverty alleviation) ah zong kizang thei-in mihingte nuntakna hong sangkhan to hi.\nGamdang ah na a vasemte’n sum le pai bek tham lo, a dang lampi tuamtuam tawh a gam uh lim panpih zo mahmah uh hi. UNDPte’n kumsim in a hawmkhiat uh Human Development Report 2008 ah gamdang ah zin-in sumzon ding thapia-in, hanthawn pha mahmah hi. Gamdang ah zin-in sum zonna hangin, sum bek kingah lo-in, a nuamzaw nuntakna, cidam kikepna, pilna siamnate zong kingah beh ahi hi. Tua a kingah pilna siamnate tawh lam kiatna khua le tui, gamte kihuh kik thei hi. Gam khantohna ding, ngaihsut piakna hoih nono, hanthotna, lamlahna, gam ading thuthuk tuamtuam kuppih kikthei mawk uh hi.\nTua ahih manin, Kawlgam kumpi U Thein Sein-in a nasep kipat zawh a sawtlo-in, gamdang a om mipihte limtak hopih, lawmbawl-in gam ading nasep khop ding zolbawl den hi. India mite zong gamdang panin a gam uh khantoh theihnang vai haksa tampite ngaihsut na hoih nono piakna tawh a kumpite uh panpih den uh hi. Tua ngaihsut piaknate zong a India kumpi-in limtak thupilakin taksuah sak pahpah uh hi. America leitang-ah om gam pawlkhat in zong, gamdang om mipihte’ khak sum phazah tawh kikim linlian summalte kumpi in zong lam tawhna, sang lamna-ah zatkhiat dingin kamciam pia pah ekek uh hi.\nMipi makai Daw Aung San Suu Kyi mahmah zong kum (20) val khitteh gamdang ah a zin masak pen penna Thai gamah, Kawlgam mi sum thalawhte kiang va hawhin, thapiakna le vai lianpi honkhat va vaansak hi. President Thein Sein’ zat mipil Winston Set Aung (economic advisor president) in zong Kawlgam tawh kisai reasearch tampi a bawlna tung tawnin gamdangah sum thalawhna pen hoih hi ci-in thukim mahmah hi. Kumpite’ lampan gamdang ah sum thalawh nuamte a huh zawh pah zuahzuah kei zongin passport vai a kipan vai tuamtuam ah a manlang theipen vai hawmsakin nawng kaisak loh ding thupi hi.\nThu hoihlo lam-in en ni ci le hang, hih bang mipihte’n i gam hong nusia ziahziah mawk uh ahih manin brain drain cih, khuak luankhiatna hong piang hi. Mipil, misiam tampi a kisum suak mawk hi. Amaute a paikhiat nuam loh nadingun “Pull factor” cih kisam hi. Gam sungah a om nop theihtheih nadingun kumpite mah makai-in lawpsak, zolbawl kul hi. Tua hi lo-in, “Push factor” a kici, amaute nawlkhin, pampaih, awngthong sak, gilkial dangtak sakin nehpik san lehang, lonnona-ah hong taisan ding mah uh hi.\nGamdang ah sumzon nasepna pen tu ciangciang hoih hi, cih theih hi. Bang hun ciang dong hong hoihsuak ding cih bel kam kisang ngam nailo hi. Tu tadihin bel leitung bupah mipha zah lak pan 2% in gamdang ah nasem hi, kici hi. Zomite zong kum 2000 khit pawl a kipan nitumna gam lam-ah lampi tuamtuam tawh kitung ziahziah hi. Tua gamlam manawh mipih honkhat gam nihna ah tamlai uh hi. Tua ahih manin Zogam ah khangno ngumngek heupian cih phialmawk theih hi.\nHih vai-in a hoihna le a hoihlohna zong honkhat om ding hi. A lungdamhuaina khat en le hang, “The Bottom Billion” laibu gelh, a pil mahmah Paul Collier in gamzawngte’ awkna thang (trap) nam (4) om cihi. (1) Tualgal (civil war), (2) Gamsung piang na manphate’ hamsiatna (resource curse), (3) Gam veng hoihlote’leitang’umcip, tuipi tawh kigamla gamte (landlock with neighbours), (4) Kumpi te’ uksiamlohna (bad governance) cihte hi, cih gelhkhia hi. Tualgal a pianna hang phadiakte lakah thu khat-in pilna neilo naupang tamna hang, ci hi.\nZomite haihang, pillo, ciimlo hihang cihna hilo zaw-in, Kawlgam akipan Zogam phadiakah pilna hoih kingah zolo hi. I naute, tate pilna hoih taktak i piakzawh keileh i gamah tualgal a piangpah kei zongin, gamlumna tamin zawnna thang-ah ki-awkawk ding hi. Mi zawngte zawng uh hi. Banghang hiam cihleh amau zawng uh ahih man hi. (The poor are poor because they are poor) cih thang ah ki-awk thei ding hi. Tu’n ahih leh, munnuam gamhoih, pilna siamna a khauhpai mahmahna gamte-ah vatung thei-uh ahih manun lungdamhuai mahmah hi. Ni dangteh amau zonsa sum le pai, amau sinsa pilna siamna, a mau kansa thuthukte tawh i gam zunkik zo dingin i lamen hi.\nTu tadih kiallap ngaihsut huai khat-in, gam le minam’ mailam adingin gamdang atungsa i mipihte’n pilna mah kin belin nei-in, sintheih tawpin hong sin, hong zon masak ding uh thupi ding hi. Tua bek thamlo, sum le pai a va zongte’ hong khak sumte zong inngakte’n zatsiam kul mahmah hi. Sawmah khat sumpi biakinn i tut khitteh, ute’n khua-ul luangin a zonsa uh sumte nu le pate’n a naute’ pilna zonna ah tuh, vawh beh kik leh hong hoihpen ding hi, cih ngaihsun ing. Pasian le pilna tawh Zogam paallun sak ni. Pau Sian Lian\nPrevious: Philosopher, Inventor & Writer ~ Pau Khat Suan\nNext: Tedim Zato Mialpi sungpan ki kona


url: =ETLAWM MUALKUAM ZOGAM NUAM: Laaizom September\nEstd 2006 Naseih lianpen uh ki-itna nahi sak un. September 2010\nLai Siangtho (Quran) Halsak ding:- Pastor Terry Jones makaih Dove World Outreach Center, Gainesville, Florida in Al-Qaeda ten 2001 kum a ana sep uh kum (9) cin phawkna in Quran (Muslim Laisiangtho) hon khat hal sawm ci ei. Pastor pa genna: Topa Jesu in zong Jerusalem Biakinnpi ah Vanzuak le Sumzong te in niin sak in a om lai tak kua mah zong genkhol lo in a vante paih khiat sak mang in Jerusalem Biakinnpi siangsak hi. Islam America niin sak hi, America ah a om uh pha mawh lo napi'n Muslim Thukhun ( Sharia law) te hong zang kei uh hen, ci hi. Muslim ten zong ih Lan (flag), ih LST (Bible) hong hal sak uh hi. Tua ahih man 9/11 kum (9) cin na ciaptehna in Quran ka hal ding uh hi ci hi. Thusuak kikkik te ah hal nawnloh dingin genta uh hi. Hih thutawh amaubiakna ten leitungbup in buaipih a Malay ahzong TV en leng naksuaksak mahmah uh hi. Src-Net\nGamdangmi permit/Visa neilo te Hari Raya khit mat kipan ding:- Immrigration ulian khat ahi Datuk Abdul Rahman Othmal in Malay mail te tungah, "Hari Raya (Sept 10-11) khit a kipan Palik, Sipen, Immigration zumtuam tuam kipawlin mun tuamtuam te-ah siansuahna/checking lianpi kabawl ding uh hi, nungin siansuahna neuneu kibawl khin a honkhat kiman khin hi, Company hoihlo 6 zong minhoihlo laibu pi sungah kikhum khin hi" ci-in gen hi. (Kumsim in hih Malay kumthak khit ah siansuahna kimat a om den mah hi a, lauluat dingzong hilo napi'n kidop zawdeuh ding kisam hi. Pawlkhat bang hih kumthak kim teng nasep khawl phot in kidawm uh hi. Card neita hang ci-in vakvak ngam huai tuanlo pawlkhat contact ngahlo-in sawt veipipi mah Thong/Camp sungah tangcip thei hi.)\nKiteelna ka susia dinguh hi ci-in kipawlkhopna DAB in gen:- 2010 kiteelna pen 2008 thukhun tawh kizui ding ahih manin suksiat theina namkim zangin kasuisa ding hu hi ci-in Thei gamgi a kibawl mi 44 thukikupna pan August 21 ni-in kipsak uh hi. Tua kipawlna sung ah KNU, ABSDF cihte akipan kipawlna vekpi 25 kihel hi. Src-Mizzima\nMe piakna mun ah pailo/pialo-in ki omthei lel cih kiteelna thukhun ah om:- Tutung Nov.7.2010 kiteelna pen a pianuam lo te-in pialo in ki-om lel thei hi, tuatawh thuhong kizon nopleh kiteelna thukhun ah a om sa ahi hi, ci-in Daw Su in July khasung in gen hi. Src-Mizzima\nMi 5000 kitom Johor Bahru ah:- Johor Bahru, Tebrau ah Nepal nasem mikhat Zato puakhak lua ahih manin apuak ciang si hi. Tua thutawh Boss ten nasem te hongkinlo hi cih tawh kisai Burma, Nepal,Bangladesh, India mi 5000 nai 7 sungbang niin bungte lawnin kitom a, palikte atun ciang kiphelh zo pan hi. Ahi zongin akitheihkik ciang tua cina ten Boss te nakolo dan hituak zaw hi. Thuriza news Sept 1,\nKawlgam in Nuclear akisap leh bawl ding:- Kawlgam in Nuclear galvan akisap leh bawlding hi, ci-in Kawlgam setvan makai 1na ahi U Taung in Naypidaw setvan sinna khatah Aug 11,2010 in gen hi.RFA\nPasal 5000 val tawh kalum khawm hi ci-in nuamlai deep:- Britain mi ahi kum 25 Nikkili in "kum 15 kaphak nungak siangtho kahih nawnloh akipan pasal 5000 tawh kalum khawm hi. Khat veivei zankhat pasal 4 tawh kalumkhawm hi, kalupkhawm pih tepen kei ciangtan na-ah 1-zineilo tangval hiding,2-zangtuam azang pasal hiding cih hi, tua thunih tawh akituak pasal te kalungkimsak mahmah zo lai hi" ci mawk zawzen ei. Src-Thuriza Sept 1, p-22(OMJ)\nBuukpawi kibawl ding :- Judaism minamte ngeina ahi Tabranicle ( Bukpawi) pen Zomite sung pan pawlkhat ahi Yahweh pawlpite in Sia Langh Za Mang makaih natawh Pa Song Ngaih Khai innTedim ah September kha khalik ni akipan in ki pan ding hi. Ni Sagih sung kibawl ding a, tua lai ah na nuntakna tui kipia ding hi cih Yahweh pawlpite kiang pan in ki za hi. Src-net\nZum vaite makai(kipawlna) tetungah dawp tangtang huai hi:- Zomi te in izum vaite kipawlna zumte ah idawp zel keileh zumpi pan in, phone lah kisialo, lah hongkisam lo napi'n contact ngahlo sazian sungah imin naki hel pahpah hi. Hong kimangngilh maw, amau mi ahih loh mana sapsak lo lel maw cihkhat hi-in um ing. Khatvei kisotto leh khatam pipi ngakkul ahih manin hoihtak kan tek ni. Laaizom editor\nTCF Kikhop- September 10-12, 2010-Nitak thum, CMBC Biakinn pi ah TCF Biakpiak khopna kinei a Speaker- Rev. Go Za Nang hi. Sinna tawh Lai Siangtho sang kician pan Doctor ngahte Pahtawina kinei hi. Doctor ngahthak a kingah nailote, hong zasak unla, kikhop kikteh pahtawina kipia kik ding hi. Src-TCF makaipi\nNasem ding mikisam- Seafood(Tuipi annsai) a sem ding mi 5 kisam, nasep hun 3pm-1am, pute tawh eileh ei khasum kiho ding--------- Nasem ding ami om hi- Coffee phiau thei, Anbuk sem thei, setzung sem thei, nasep naseih a, nasem mi nakisam zongin hih Laaizom tawh naki zomin,\ncontact-laaizomaw@gmail.com, phone- 0172770181\nAdah tetawh Laaizom Dahkhawm\nPu Neng Khua Vungh:- Zo Khai ii pianna Pa ahi Neng Khua Vungh (Suah Nimit 13 Feb 1929) Laaitui Khua, Tedim Khuapi-huam, Zogam ah Ama' cin tuute leh atate hong nusia-in 29/8/2010 Nitaak Nai 7.30 (Kawlgam) hun pan-in Ama' Naseppu ahi ZEISU' kiang zuan-in Daihna sungah Tawlnga-hi. Aamu innkuan tawh kibangin Laaizom pan idah khawm hi. (Zo Khai pen Malaysia Camp sung kum 1 val a om sungin I sanggam te leh ei Zomi te ii UN ngahdan kilamdang lua hih manin, tuapan kipan toto ZAM pian nading/ Zomi tampi UN ngah nading aphuulna bulpi khat ahi hi. )\nKI HUUTNA DING by- Laaizom Laihawm\nPalik ten hongsit zeenzen leh:-Awkhum leh gamtat hoih tawh UN mi nahihna card/laidal/kipawlna card te laksiam in. laubawl dingl, heh bawl ding hilo hi. (Nasep nanei phial zongin nasepna sung or hongmat theih nading uniform/sai puan te napuak kei nakleh nasep neilo mah\nsiangpen kha ding hi.)\nHong mat sawm veve leh bangthu tawh hongman cih dong hamtang inla UNHCR/nakipawlna zum/na innkuan muante tungah 1.na UN nambat, 2. Hongkimat na mun, 3.Hongluutpih na palik zum leh veng, 4. Hong kimat hun. * Ahih theihleh hongman palik te ii puanip tunga min/body nambat/ mawtaw nambat/cycle nabat te lotngah sawm in/cianmteh in.\nPalikten na pumtung hongsit leh:-Numeite numei palik bekin zawt/sit thei cih thei gige in, hong zawt/sit ciang napumtung a thupi ahi nakalkawm/nawite sawk theih nading thu neilo hi.\nl Palik ten na van/ip/Bag tesung hong check sawm leh amau check sak kenla, keiman honglak ning ci-in la navan te abanban in lakhia in. Na lakkhiat vante ii minlo kawm in..Gtna:-tawh, phone, puan cihdan in... navante abeiciang beita cih na thungip lehbut inla beng kheukheuh in.\nl Hong check/sit na ah guaktanga omsak theih nading thu neilo uhhi, azenzen a guaktang a hongom sak teitei sawmleh 1.Nialin, 2.Tua hong omsak pa ii min leh body nambat te ciamteh hamtangin, kikhia kik thei hi.\nGilbeem natun zenzen leh:- Sitni (Lawyer) kawm theih nading/sapkhuan om hi. UNHCR donghu phone 012-630 5060 or thutawh kisai honghuh ding lawyer/sitni lamte 03-2691 3005 ah kizop zawh ding sawmin, ngenin.\nu Thu hong kidong dinga nang dawn kikna hongkingai ding hi, tua hongdong palik pa min leh za(Bawk bangzah etc) te ciamteh in,\nu Thu hong dot ciang dawnloh phamawh khin cihbanghilo a, dawnglo-in ki om theilel hi. Namin UN card sunga, nakum, na omna(address) leh nasep neihleh neihloh te bek genloh phamawh hi. Na dawndawn a leh tuathute thukhenzum ah tetti honghi suak thei ahih man in tampau hoihlo zaw dan hi.\nu Palik ten nalungkim lohpi laidal tungah lungkimna laigelh/sign te hong gelhsak sawm leh niallel in, nannial zawh kei aleh tua min gelh nading ah "hihmun khialhi or lungkim keng" ci-in kawllai tawh ahizongin kigelh thei hi. (munkhat peuhpeuh ah min nathuh dingciang atung a kigelh laite tel masa in, natel keh donglel in).\nu Palik ten gilbeem sungah ni 14 sang a tamzaw hong koih nopleh thukhenzum te ii phalna ngah kul hi.\nu Palikten hongkhah leh hongkhah ding or thukhenzum hongpuak ding or Immigation hongpuak thei.\nu Gilbeem natunga Thongpi/Camp natung zongin palikte'n navante apua ah ciaptehna hongbawlsakin hongkep sak ding hi. (akam phaten ngahkik, angahkik lo zong tam hi.)Gilbeem sungah na om sungin puan/niik khatta bek kisilh thei hi.\nThukhenzum sung ah:--Thukhen zumah thu hong kikhen dingciang, thukhen/thusit nathuak na UNHCR zum/kipawlna zum/ nalawm muante nazaksak theih nading thukhen mangpa tungah ngenin.\nØ Bangmawhna tawh kiman/kisit/ thukikhen cih theih nading kidong thei hi. Sitni khat ii honghuh ding kisam ing or thutawh kisai kikuppih 03-26913005 pan huhna kisam ing ci-in ngenin.\nØ Kamphen dingzong ngenin. Banghun bangthu tawh ahi zongin UN ngah nailo UN mi ut nahih leh Immigration te ii hongmawhsak na(Beem tawh om) thu khial-ing ci-in gen ngeikei -in.(Nidangin Camp pan gamgi puak pahpah ahih manin pawlkhatin apua ut zaw ahih manin khial-ing ciaziauziau nuamzaw, khial-ing acih khitciang thu kikhen thei pan)\nØ Thukhen zumah nang hongmawhsakna tawh kisai thubu file nambat dongin, ahih theih leh file copy ngenin.\nØ Thu hong kihkhen khitciang Thongpi hong kipuak thei or Sum liau ding or Ciangduai tawh saat thuak ding hithei hi. Ahithei zahin nangtungah a ol pen thu hongkhen nading thuumin, Ciangduai tawh saat nangah loh nading thum kik kik in.\nØ Thukhenmangpa tungah UN mi nahihna theisak kik kik in, Na dinmun genin...( Gtna: Nasep neilo/summuhna neilo Innkuan naupang 4 le 5 ii pa/nu/u nahihna. )\nCamp sung natun zenzen leh:--Camp sungpen mawhna nei nawnlo gamdangmi te agam apuakma akikoihpakna mun dinga kibawl ahi hi. Ahi zongin tuhun ciang thutam ahih manin gamgi kipuak pakpak nawnlo hi. Etkak-UN pan kihawm kihuutna\n*Gilbem/Thongpi/ Camp sungpan kimuh pihnop sapnop naneih leh Thongpi/Camp sunga 1.na body nambat/namin, 2. Na omna innpi block cihte hongpai dingte tungah zasak masa in.\n*(I theihloh manin kithuak khathei ahih manin atheilo te ading deihsak na hi- Na inn kawmpang ah belh lecin itel mahmah ding kisam hi. Deihsakna tawh -Laaizom Editor)*


url: =London khuasung ah migilo te khutlum pan sidek in akitai laitak pasal khatin Beer haikhat nataipih valval :: ZOMI DAILY\nposted on 9 June 2017 at 4:49 pm Lomkholna: Britain, London, News, Sawltak, World\nNungsungteng London khuasung ah Terrorist mi ngongtatte gamtatna hangin mipi linglawng mahmah in buaimahmah uhhi. Nung Saturday ni zanlam in Terrorist mi 3 in London khuasung ah mawtaw khattawh mipi phulgawp in taihsakgawp uh a, tuakhit ciangin temta tawh adawt manman dawtlum uhhi.\nNung Saturday ni London khuasung buaina hangin Terrorist mi 3 tetawh akigawm in mi 10 si a, adangzong mi 48 takin liamlawh uhhi.\nTua Terrorist te’n London Bridge tungah mawtaw tawh aphilgawp laitak in mipi te laulua in taikekgawp uhhi. Tualak ah pasal khatpen lau in ataikhia hisam napi’n akhut sungah adawnbang Beer hai “Pint” pen nusia ngamlo in, taipih citciat hi.\nSky News te’n tua mipi alau in ataiziahziah laitak Video azaihna ah hihpa pen Beer haikhat tawh taikawm in, agei ah midang ataite’n makhelh ziahziah uh cihi.\nHih Photo pen nungsungteng Twitter leh Social Media tuamtuam ah gammeikang “Wildfire” bangin tawmveisung in kizelgawp pahhi.\nBanghun in mawtaw in taihlumding cih kigentheilo, banghun in temta tawh hongki dawtlumding cih kigentheilo in luangkham in aki taikek laitak Beer haikhat nusia ngamlo in ataipih pen lamdang kisa mahmah hi.\nBritish Newspapers te’n tuapa pen thumanlohzia limlahna “symbol of defiance” ci’n genkhia uh cihi. Twitter tung ahzong Henry Slesser akici khatin “True symbol of the British spirit as man flees terrorist attack clutching his pint” ci’n gelhkhia cihi.\nAbeisa kum 10 sungah London khuasung Tourist Shop te ah “Keep calm and carry on” cih World War II Slogan kisuang kawikawi ci’n tua Beer hai tawikawm in ataipa pen “Keep calm and carry on” taktak hi acizong om uhhi.\nVideo: Man Flees London Bridge Terror Attack Holding A Pint Of Beer\nPawlkhat leuleu in ciamnuih uh a, London khuasung ah vanman tamlua mahmah ahih manin, anusia ngamlo hiding cihsan uhhi. “London Spirit” ihcihcih tua aive ci’n aciamnuih zong om uhhi. “London Hero” acizong pawlkhat mah om hi.\nKhatleuleu in Twitter tungah hih Beer haikhat pen Sterling Pound £6 (US$7.74) tak manmawk hiven. Ka taipihmah keimaw ci’n kheltak in gelhkhia hi.\nRelated: London khuasung ngongtat te buaisakna “Terrorist Attacks” hangin mi 10 si, 48 liam\nBeer mahmah, zu mahmah a iplah tentan te lakah khat hingelngel dinghi. Nangzong na utdandan in na Comment gawpdih ou 🙂 ZD Sawltak #zomidaily\nPrevious: Ryanair vanlengsung tutna tungah mipi muhin numei leh pasal omkhawm\nNext: Uber leh Grab tuanlaitak bawlsiatna aomleh SOS Button mektheihding in kibawlding\nKammal hoih pawlkhat ~ Akai khawm, Rev. Go Khan Tuang\nJenks High School Sang naupang bangkua sungah Theihsakna & Zotna


url: =Peter Nihna 3 | Siantongluan\nPeter Nihna 3\nKa itte aw, hih ka hong laigelh a nihveina hi a, lungsim siangtak tawh thu na ngaihsut phatkik theihna dingun a nihvei mahin ka hong phawksak kik hi.\nTanglai peka kamsang siangthote thugen kholhte leh note lakah sawltak na a semte in Topa leh Honpa thupiakte a hong gensawn uh thute na phawkkik ding uh ka deih hi.\nA masa penin na theihding uh panin: Hun nunung lam ciangin amau pumpi deihna zui-in a gamta mi pawlkhat hong om ding a, amaute in note hong zahpih bawlin,\n"Amah a hong paikikna ding a thuciamna a bangci ahi hiam? I pu i pate zong si khinta uh a, leitung piancila kipanin tudong na khempeuh a kibang mahin omom lai hi," hong ci ding uh hi.\nAmaute in a kitheihmawh bawl uh thu pen: Tanglai pekin Pasian in ama kampauna tawh vantung leh leitung na piangsak hi. Tui sung panin tui mah tawh leitung na piangsak a,\ntui tawh a piansak leitung pen tui mah tawh na susia leuleu hi.\nTu-in tua Pasian kampauna mah tawh, mei tawh haltum dingin tu-in a om vantung leh leitung a kikoihcing hi a, Pasian a umlo mite thu kikhenin a kisuksiat hunding bek ngakin a om ahi uh hi.\nAhi zongin ka itte aw, na mangngilh lohding uh ka deih thu in: Topa-a dingin ni khat leh kum khat, kum tul khat leh ni khat a kilamdan luatna omlo hi.\nMi pawlkhatte ngaihsut bangin Topa in a kamciamna a hong tungsak hak hi zenzen lo hi. Note khat beek in siatna na thuakkhak ding uh deihloin na vekpi-un na kisik ding uh deih ahih manin hong pai nailohna pen note hong khualna hizaw hi.\nAhi zongin theihkholh lohpi-in guta bangin Topa hong paiding Ni hong tung ding hi. Tua Ni ciangin nakpi takin a ging in vantungte maimang sakin, vantung nate mei in kangtumin maimang ding a, leitung leh a tunga om na khempeuh a mangthang ding hi.\nHih nate khempeuh hih bangin kisusia mangkhin ding ahih manin note a bangci mi dingin kilawm cih limtakin na ngaihsun un. A siangtho nuntakna nei-in Pasian deihna bangin na gamta un la,\nvantungte mei in kangtumin, vantung nate sa lua-in a tuimang ding hun Pasian Ni hong tunbaih theihna dingin na hihtheih zahun hanciam un la, na ngak un.\nEite in Pasian hong ciamsa, thuman bekbek a kizatna ding mun van thak leh lei thak a ngak ihi hi.\nTua ahih ciangin ka itte aw, hih Ni ding ngakin na om laitakun Pasian muhna-ah paubaanna om hetloin amah tawh nuamtakin na omkhawm theihna dingun hanciam un.\nI sanggam Paul in Pasian piak pilna zangin note kiangah lai a hong gelhnate sungah a gen mah bangin note khempeuh in hotkhiatna na ngahtheihna ding uh hun hong piakna-in Topa hong zekai ahihna thu na phawk un.\nLai a hong gelhna sungah a thugente tu-ate mah a gennuam ahi hi. A laigelhna sungah a telhak thu tampi om a, theihna kicing loin lungsim kiplo mi pawlkhatte in Lai Siangtho sung thu a ututun a kawihei uh bangin Paul thugente zong a manlopi-in khia uh ahih manin siatna a tuaklawh uh hi.\nTua ahih ciangin ka itte aw, hih thute theikhol un la, ngeina man zuilo mite khemna zuikha-in na bulkip panun na pukkhak lohna dingun na kidawm un.\nHehpihna thu leh i Topa leh Honpa Jesuh Khrih theihna thu-ah na khangto semsem zaw un. Tuhuna kipanin a tawntungin amah in minthanna ngah paisuak ta hen. Amen.


url: =KL Airport sungah Kim Jong-nam thatding in aki ummawh numeikhat ki matbeh leuleu ~ ZD :: ZOMI DAILY\nposted on 16 February 2017 at 6:39 pm UTC+9:30\nMalaysia Kuala Lumpur Airport sungah North Korea gammi Kim Jong-nam ki suamlupna vaitawh kisai in asuamlum dingin aki ummawh numeikhat ki matbeh leuleu cih Agencies News pan kiza hi. Hih ki suamlupna Assassination vaitawh numeikhat zanni in aki mankhin hi a, tuni Thursday (Feb 16) ni in adang numeikhat aki mankhia leuleu ahihi.\nMalaysian Inspector General of Police (IGP) pan thunei te genkhiatna ah tuni akimatbeh pen KL Airport CCTV sungah Kim Jong-nam athat numeinu tawh kibangmahmah ci uhhi. Hih akimatbeh numeinu pen aki matlaitak in Indonesian Passport cihi. Passport tungah aminpen Siti Aishah kici a, akum pen 25 ahihi. Zanni in akiman masa numeinu minpen Doan Thi Huong kici a, hihnu pen Vietnam gammi kici hi.\nTuni akiman Siti Aishah pen ama ii Data teng aki sitcian ciangin Indonesian Citizen khat hikhading hi ci’n Indonesia kumpi thunei te’n genkhia uhhi. Indonesian Embassy pan inzong Consular Access nongpiak uhleh akisam bangbang in kong huhding uhhi ci’n genkhia hi.\nZanni in akiman Vietnam numeinu pen tuni Thursday ni in Malaysia Court ah thusitna neiding uh kici hi. Tuakhit ciangin hih numei tenih pen ni 7 sung ki kemcipding a, thusitna kineizelding hi.\nAki suamlum Kim Jong-nam ii luanghawm zong Putrajaya Hospital panin Kuala Lumpur Hospital ah Autopsy bawlding in akipuak hi a, agil kikheikhinding himahleh a Result pen ki pulakkhia nailo hi.\nRelated: KL Airport sungah misuamlum dingin aki ummawh numei khat kiman ~ ZD\nNorth Korean Embassy panin thunei honkhat zanni in HKL ii Forensics Department mai ah ngakcip uh cihzong kiza hi. ZD Sawltak #zomidaily\nPrevious: Malaysia ah thumanlo gamtatna hangtawh Doctors mi 7 kiman ~ ZD\nNext: Sengam ah atuh akibawltawm Cosmetic Brand minthang $171 million manneiding kiman ~ ZD


url: =Mexico gamsung ah 8.1 Magnitude thahatna tawh zinling in mi 32 si :: ZOMI DAILY\nposted on 8 September 2017 at 11:19 pm Lomkholna: Mexico, News, Sawltak, World\nMexico gamsung ah Thursday nitaklam in 8.1 Magnitude hatna tawh nasiatak in zinlingmawk ahih manin mi 32 takin sihlawh cih Reuters pan kiza hi. Hih zinlingpen Magnitude 8.1 hi a, Mexico gamsung ah zinling akhauhpenpen zong hipah hi.\nKumpi thunei te genna ah inn Building te kisiagawp, khaangkhamgawp in, Tsunami neukhat piangman ci uhhi.\n1985 kumin Mexico City sungah khatvei nasiatak in zin lingngei a, ahi zongin tutung zinlingpen khauhzawpekpek kici hi. Zinling akhauhzawk hangin asia pen tawmzaw cikik bilbel hi.\nHih zinling pen Southern Mexico sungteng hiphadiak a, Building pawlkhatte limsiat mahmah hi. Oaxaca State sung aom Juchitan Town kici khuasung ah Town Hall, Hotel, Bar leh adang Building honkhat naksiat mahmah cihi.\nState Governor Alejandro Murat in agenkhiatna ah Oaxaca sungah misi 23 phakhin a, tualak ah misi 17 tepen Juchintan khuasungpan ahihi ci’n genkhia hi.\nEmergency Services panin Spokesman khat ii genkhiatna ah Chiapas State tawh akinai khuasung panin misi pen akigawm in 7 bang om cihi. Tabasco Governor Arturo Nunez inzong ama State sungah naupang 2 in sihlawh cihi.\nU.S. Geological Survey (USGS) te genkhiatna ah Magnitude 8.1 tawh zin aling ii Epicenter pen Pacific Ocean pan hongkipan cihi.\nRelated: Mexico khuasung meileng tutna pawlkhat te pasal pumpi bangdan in kibawl\nRescue Workers te’n inn kicimte sungah a awkcip, aliam abai aomkhahiam ci’n azan azan in zongpah ngekngek uhhi. Mexico City Airport zong sukha in, Windows ah akithuah maan tezong kitamgawp in, mi Million khatbang in cimawh dongtuak in om uh cih kiza hi. Sawltak #zomidaily\nPrevious: Puansawpna Laundry Shop sungah damiah lutin, RM15,000 manding laksak\nNext: Kuala Lumpur khuasung aom Myanmar Embassy ah lungphona kineikik leuleu